Serangan harimau: Orang asli di Aring 5 tangguh aktiviti ke hutan

GUA MUSANG, 12 Mei (Bernama) — Lebih 100 keluarga orang asli suku kaum Bateq di Kampung Aring 5, di sini, masih ketakutan dan dalam fasa berjaga-jaga untuk meneruskan aktiviti mencari hasil hutan berikutan kehilangan seorang lelaki dari perkampungan mereka yang didakwa diserang harimau, Selasa lepas.

Hasil tinjauan mendapati mereka bukan sahaja berada di kawasan rumah dan mengawal pergerakan serta aktiviti anak-anak untuk tidak bermain di kawasan hutan, bahkan juga mengelak daripada berada di kawasan sungai di pinggir hutan untuk mandi.

Penduduk Ana Daun, 26, berkata, dia bersama keluarganya kini berada di rumah dan tidak akan sesekali ke kawasan hutan yang menjadi rutin mereka untuk mandi di sungai tiga kali setiap hari sebelum ini.

“Ibu bapa di kampung ini memastikan anak-anak sentiasa bermain di kawasan rumah sahaja kerana takut dengan kisah kehilangan Halim (mangsa) yang telah dibaham seekor harimau ketika memancing.

“Kami sanggup berkurung di sini sehingga perasaan takut hilang. Biasanya ada penduduk kampung dan anak-anak mandi di sungai tetapi sekarang sudah tidak berani lagi,” katanya kepada pemberita ketika ditemui, di sini.

Zulkifli Samad, 23, yang turut senada berkata, kebanyakan penduduk yang kerap ke hutan mencari madu tualang dan pokok gaharu sebagai sumber ekonomi mereka terpaksa menangguhkan aktiviti berkenaan ketika ini.

“Kebiasaannya kami hanya jumpa tapak haiwan liar seperti harimau di dalam hutan, namun tidak pernah terserempak secara berdepan. Rasanya eloklah kami tangguh dahulu aktiviti ke kebun kerana bimbang dengan keselamatan dan nyawa,” katanya.

Sementara itu, Ketua Polis Daerah Gua Musang, Supt Sik Choon Foo menasihatkan agar penduduk orang asli di penempatan itu bergerak dalam kumpulan yang besar jika ke hutan untuk mengelakkan kejadian yang tidak diingini berlaku.

“Pihak polis berharap tiada sebarang spekulasi tentang mangsa telah dibaham harimau sehinggalah pihak polis mendapat petunjuk yang sebenarnya,” katanya.

Terdahulu, media melaporkan Halim Asin, 27, hilang ketika memancing bersama anak saudaranya Alang Kuang, 8, di Sungai Aring 5, dikhuatiri menjadi mangsa serangan harimau. – BERNAMA


Polis tahan tiga lelaki bersama 3,000 pil yaba

BACHOK: Polis menahan tiga lelaki bersama 3,000 biji pil yaba dalam serbuan di hadapan sebuah rumah di Kampung Gertak Datok, Gunung, di sini, awal pagi, semalam.

Ketua Polis Daerah Bachok, Superintendan Mohamad Ismail Jamaluddin berkata, kesemua mereka yang berusia 18 hingga 31 tahun itu, ditahan pada 1.30 pagi hasil risikan dan maklumat awam.

“Hasil pemeriksaan menemukan bungkusan berisi pil yaba berjumlah 3,000 biji dengan nilai keseluruhan rampasan dadah berjumlah RM45,250.

“Ujian saringan awal air kencing yang dilakukan mendapati, dua suspek positif dadah jenis morfin manakala seorang lagi negatif bahan terlarang,” katanya dalam kenyataan hari ini.

Mohamad Ismail berkata tindakan diambil di bawah Akta Dadah Berbahaya (Pelucuthakan Harta) 1988, dengan menyita harta iaitu wang tunai dan dua buah kenderaan dengan anggaran keseluruhan nilai harta yang disita RM 55,000.

“Ketiga-tiga suspek direman selama tujuh hari mulai hari ini sehingga 1 Mac.

“Kes disiasat mengikut Seksyen 39B Akta Dadah Berbahaya 1952 dan jika disabitkan kesalahan boleh dikenakan hukuman mandatori iaitu gantung sampai mati,” katanya. – BERNAMA


Terengganu benam Penang 3-0, hidupkan peluang ke Piala AFC

KUALA LUMPUR: Terengganu FC (TFC) membuktikan tidak terjejas walaupun terlepas menjulang Piala FA 2022 apabila bangkit menewaskan Penang FC 3-0 di Stadium Sultan Mizan Zainal Abidin, Gong Badak malam tadi.

Kemenangan itu sekali gus memastikan skuad kendalian Mohd Nafuzi Zain kekal dalam perebutan slot ke Piala AFC (Konfederasi Bola Sepak Asia) 2023, sebagai tiga pasukan terbaik dalam liga musim ini.

Pada aksi berlangsung dalam hujan lebat itu, skuad Penyu membuka tirai jaringan menerusi rembatan jarak dekat pemain sayap lincah Muhammad Faisal Halim pada minit ke-37, yang gagal diselamatkan oleh penjaga gawang Muhammad Hafizul Hakim Khairul Nizam Jothy.

TFC kemudian menggandakan jaringan di hadapan hampir 4,000 penonton menerusi tandukan penyerang import dari Ivory Coast, Tchetche Kipre sebelum tamat babak pertama perlawanan.

Tchetche menambah derita skuad Harimau Kumbang apabila meledak jaringan kedua peribadinya pada masa tambahan.

Sementara itu, Kedah Darul Aman (KDA) FC pula mencatatkan kemenangan 3-1 ke atas Selangor FC  dalam satu lagi aksi liga di Stadium Darul Aman, Alor Setar.

Skuad Sang Kenari mendahului menerusi jaringan pemain import dari Cameroon, Ronald Ngah Wanja yang menguis masuk bola sepakan percuma Mahmoud Nayef Ahmad Almardi pada minit ke-22 dan tandukan pemain pertahanan dari Andorra, Marcos Vales Gonzalez pada minit ke-30.

Skuad Gergasi Merah cuba mengejar menerusi jaringan penyerang import dari Brazil, Herlison Caion pada minit ke-33, namun KDA kembali melebarkan jurang hasil jaringan Mohammad Fayadh Mohd Zulkifli Amin pada masa tambahan.

Keputusan malam ini menyaksikan TFC kekal di kedudukan keempat dengan 32 mata selepas 18 perlawanan, di belakang pendahulu Johor Darul Ta’zim (JDT) yang telah mengumpul 42 mata dengan kelebihan dua perlawanan, Sabah (36) dan Negeri Sembilan (35).

Dengan JDT dijangka muncul juara Liga Super 2022 untuk menyambar slot ke Liga Juara-juara AFC, pasukan di kedudukan kedua dan ketiga liga berpeluang untuk beraksi di Piala AFC, iaitu saingan tahap kedua benua ini.

Skuad Harimau Selatan telah meraih slot ke Piala AFC selaku juara Piala FA dengan menewaskan TFC 3-1 pada Sabtu lepas. – BERNAMA


Gangguan bekalan gula di Pantai Timur pulih – Salahuddin

SEPANG: Gangguan bekalan gula di Pantai Timur telah pulih dan dikenal pasti berpunca daripada penutupan sementara kilang gula MSM Malaysia Holdings Bhd di Johor dan Perai, Pulau Pinang, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Dalam sidang media mengenai isu bekalan gula di Pantai Timur di sini hari ini, beliau berkata, kilang terbabit ditutup sementara sempena sambutan Aidilfitri dan telah beroperasi semula pada 25 April lepas.

Beliau berkata, Kementerian Perdagangan Dalam Negeri dan Kos Sara Hidup (KPDN) bekerjasama rapat dengan dua kilang pengeluar gula tempatan iaitu MSM Malaysia dan Central Sugars Refinery Sdn Bhd (CSR) bagi memastikan isu gangguan bekalan gula itu diatasi segera.

“Isu kekurangan gula di Pantai Timur telah dapat diatasi, saya harap penduduk tidak panik dan tidak terpedaya dengan isu yang dimainkan bahawa terdapat kemungkinan harga gula akan naik,” katanya sambil menambah bekalan baharu akan diagihkan kepada pemborong dan peruncit mulai esok dengan pemantauan KPDN Kelantan.

Media baru-baru ini melaporkan, kegusaran dalam kalangan rakyat Kelantan susulan kesukaran mendapatkan bekalan gula paket satu kilogram (kg) yang didakwa tiada di pasaran sejak 22 April lepas.

Semalam, Pengarah KPDN Kelantan Azman Ismail dilaporkan berkata, pihaknya telah mengagihkan 250,000kg gula kepada sejumlah besar pasar raya termasuk pengagihan secara berperingkat kepada pemborong dan peruncit bagi memastikan isu kekurangan bekalan itu dapat diselesaikan dalam tempoh dua hari.

Dalam perkembangan lain, Salahuddin berkata, harga runcit maksimum minyak masak sawit tulen kemasan botol kekal bagi tempoh 8 Mei hingga 7 Jun ini.

Harga minyak masak botol bagi satu kg kekal pada harga RM6.90, 2kg (RM13.30), 3kg (RM19.60) dan 5kg pada harga RM30.90, yang ditetapkan di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) (No.7) 2023.

“Secara umumnya terdapat kenaikan harga sawit mentah untuk bulan April berbanding bulan sebelumnya yang telah melepasi RM4,000 per tan metrik. Kenaikan ini menyebabkan berlakunya kenaikan harga runcit minyak masak tulen.

“Bagaimanapun, bagi mengelak bebanan kepada rakyat dan pengguna kerajaan bersetuju untuk mengekalkan harga minyak masak tulen kemasan botol bagi tempoh berkenaan,” katanya. – BERNAMA


Raja Arab Saudi, Putera Mahkota zahir ucapan tahniah kepada Anwar

RIYADH: Raja Arab Saudi, Raja Salman bin Abdulaziz Al Saud dalam perutusan tahniah atas pelantikan Datuk Seri Anwar Ibrahim sebagai Perdana Menteri baharu Malaysia di samping turut menzahirkan agar rakyat Malaysia terus maju jaya serta makmur.

Raja Salman yang juga Penjaga Dua Masjid Suci menzahirkan ucapan tahniah dan selamat maju jaya kepada Anwar yang mengangkat sumpah sebagai Perdana Menteri Malaysia ke-10 dalam satu majlis yang diadakan di Istana Negara pada Khamis.

“Selaku Penjaga Dua Masjid Suci, Raja Salman menzahirkan ucapan tahniah dan selamat maju jaya doa kepada Perdana Menteri Malaysia dan juga kemajuan serta kemakmuran bagi rakyat Malaysia,” lapor Agensi Berita Arab Saudi.

Sementara itu, Putera Mahkota dan Perdana Menteri Arab Saudi, Mohammed bin Salman dalam perutusan tahniah kepada Anwar turut mengucapkan selamat maju jaya dan kesejahteraan rakyat Malaysia di bawah kepimpinan perdana menteri yang baharu. – BERNAMA


Kerajaan pastikan strategi terbaik tangani isu tuntutan kumpulan Sulu – Wan Junaidi

KUALA LUMPUR: Kerajaan menyatakan komitmen untuk memastikan strategi terbaik dilaksanakan bagi menangani isu tuntutan kumpulan Sulu terhadap kerajaan Malaysia, termasuk penubuhan Pasukan Khas Bagi Menangani Isu Tuntutan Pihak Mendakwa Waris Kesultanan Sulu Terhadap Kerajaan Malaysia.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata, kerajaan akan memastikan kemenangan demi kepentingan dan kedaulatan negara tetap terpelihara.

“Kerajaan juga yakin bahawa semua tindakan dan strategi yang sedang dan akan dilaksanakan bagi menangani isu ini akan membuahkan hasil yang positif dengan sokongan semua pihak khususnya rakyat Malaysia,” katanya dalam kenyataan hari ini.

Beliau berkata pasukan khas itu telah mengadakan mesyuarat pertamanya pada Rabu antara lain membincangkan berkaitan tindakan undang-undang yang telah diambil oleh kerajaan Malaysia di Sepanyol dan Perancis bagi menangani tuntutan tersebut, selain isu pembayaran wang serahan berjumlah 5,300 dolar setahun.

Menurutnya Final Award yang dikeluarkan Mahkamah Arbitrasi Paris pada 28 Februari lepas tidak menyentuh isu pengambilan wilayah Sabah atau kedaulatan negeri itu oleh kumpulan Sulu.

Wan Junaidi berkata pasukan khas turut mengambil maklum bahawa pelantikan Dr Gondoza Stampa sebagai penimbang tara dan kesemua tindakan bersifat prosedur yang dibuat olehnya telah dibatalkan berdasarkan keputusan Mahkamah Tinggi Madrid bertarikh 29 Jun 2021.

“Berdasarkan keputusan bertarikh 29 Jun 2021 tersebut, Mahkamah Tinggi Madrid telah mengeluarkan keputusan bahawa ‘Partial Award on Jurisdiction’ yang dikeluarkan pada 25 Mei 2020 oleh Dr Stampa adalah tidak sah dan terbatal.

“Kerajaan juga telah mengemukakan permohonan untuk membatalkan Exequatur Order dan seterusnya permohonan bagi menggantung penguatkuasaannya. Permohonan kerajaan bagi menggantung penguatkuasaan Exequatur Order tersebut telah dibenarkan oleh Mahkamah Perancis pada 16 Disember 2021,” katanya.

Beliau berkata kerajaan seterusnya membuat permohonan membatalkan Final Award yang dikeluarkan oleh Dr Stampa pada 28 Februari lepas itu dan permohonan bagi menggantung penguatkuasaan Final Award tersebut di Mahkamah Perancis.

Katanya mahkamah itu telah membenarkan permohonan bagi menggantung penguatkuasaan Final Award tersebut pada 12 Julai lepas. – BERNAMA


PRU15: Sultan Nazrin berkenan menerima menghadap Pengarah SPR Perak

IPOH: Sultan Perak, Sultan Nazrin Shah hari ini berkenan menerima menghadap Pengarah Suruhanjaya Pilihan Raya (SPR) Perak, Mohd Nazri Ismail di Istana Kinta bagi menyembah maklum keputusan Pilihan Raya Umum ke-15 (PRU15).

Mohd Nazri tiba kira-kira 10.23 pagi dan turut kelihatan ke sesi menghadap itu ialah Setiausaha Kerajaan Negeri Datuk Ahmad Suaidi Abdul Rahim dan Penasihat Undang-Undang Negeri Perak Datuk Azmir Shah Zainal Abidin.

Sesi itu berlangsung selama kira-kira satu jam dan cubaan pihak media mendapatkan komen di luar pintu pagar istana tidak membuahkan hasil.

Difahamkan, tiada wakil atau pimpinan utama parti politik menyertai sesi itu kerana berada di kawasan masing-masing atau di Kuala Lumpur bagi menghadiri mesyuarat berkaitan keputusan PRU15.

Semalam, Timbalan Pengerusi Perikatan Nasional (PN) 1 Perak, Razman Zakaria berkata, gabungan itu akan berbincang dengan Barisan Nasional (BN) bagi pembentukan kerajaan negeri dalam masa terdekat.

Beliau berkata ini kerana gabungan itu hanya memenangi 26 daripada 59 kerusi Dewan Undangan Negeri (DUN), Perak memerlukan 30 kerusi bagi majoriti mudah untuk membentuk kerajaan.

Keputusan PRU15 semalam menyaksikan PN berjaya memperoleh 26 kerusi DUN manakala Pakatan Harapan (PH) pula menawan 24 kerusi dan sembilan kerusi dimenangi BN.

Kerajaan Negeri Perak sebelum ini dibentuk dengan gabungan tiga parti iaitu BN, Bersatu dan PAS. – BERNAMA


Saya dah fail rayuan, tapi ditutup sebelum ke penghujung – Emilia Hanafi

KAJANG: “Saya dah failkan rayuan ke Mahkamah Rayuan Syariah, terapi rayuan saya tidak sampai ke penghujung, telah ditutup ‘prematurely’ sebelum dapat ke penghujung,” demikian dakwa bekas isteri Pengerusi Bersama Kumpulan Naza, Emilia Hanafi.

Pendedahan Emilia, 44, itu sekali gus meleraikan dakwaan sesetengah pihak bahawa beliau seolah-olah sengaja tidak mahu membuat rayuan ke mahkamah berkenaan berikutan ia tidak dilaporkan oleh mana-mana media.

Emilia menjelaskan, perkara itu dibuat pada hari yang sama beliau dijatuhkan hukuman penjara tujuh hari kerana menukar ganti tarikh lawatan anak-anak, oleh Mahkamah Tinggi Syariah Kuala Lumpur pada 4 September 2019.

Beliau bagaimanapun, dibebaskan dengan ikat jamin RM5,000 sementara menunggu rayuan.

“Saya dah fail rayuan ke Mahkamah Syariah pada tahun 2019, hari yang sama dan selang seminggu selepas keputusan kes, saya dah failkan.

“Akan tetapi rayuan saya tidak sampai ke penghujung dan keputusan dikeluarkan tanpa kehadiran saya di mana notis untuk tarikh mahkamah tidak diberitahu kepada saya dan keputusan dibuat tanpa kehadiran saya dan sangat curiga.

“Sewajarnya perlu ada sistem pemberitahuan dan pengesahan makluman agar pihak plaintif dan defendan benar-benar tahu tarikh prosiding akan datang. Bayangkan jika peguam tarik diri tiba-tiba dan tiada makluman dari peguam kepada anak guamnya yang menyebabkan tiada pembelaan terhadap anak guamnya,” katanya kepada MEDIA VARIASI.

Dakwanya, peguamnya yang terdahulu juga telah menghantar surat memberitahu tentang pertukaran dan gantian lawatan tersebut yang hanya satu kali sahaja iaitu gantian pada 6 dan 7 Oktober 2018 kepada 13 dan 14 Oktober tahun sama yang mengambil hanya selang seminggu sahaja.

“Ini menunjukkan bahawa tiada niat menghina mahkamah dan telah dibuat dengan cara elok dan berekod. Anak-anak telah pun menunggu bapa mereka pada minggu seterusnya tetapi bapanya tidak hadir juga,” katanya.

Bagaimanapun, Emilia hanya berserah kepada Tuhan meskipun nalurinya menyatakan ada yang tidak kena pada kesnya.

“Saya tahu, something is not right, it’s OK I leave it to Allah. Sebab saya buat (ini) ‘awareness’ untuk semua orang tahu,” katanya.

Tegasnya, dia sudah berusaha sedaya upaya untuk mendapatkan keadilan bagi diri dan anak-anaknya.

“Untuk usaha saya, saya sudah buat rayuan. Di Mahkamah Syariah tiada lagi tinggi seperti Mahkamah Rayuan. Jika Mahkamah Sivil ada Mahkamah Persekutuan. Di (mahkamah) syariah, yang paling tinggi ialah Mahkamah Rayuan.

“Siapa atas Mahkamah Rayuan? Ketua Syariah Kuala Lumpur. Siapa di atasnya? Menteri agama dan Yang di-Pertuan Agong.

“Jadi saya harap, pihak atasan dapat lihat kes ini, fikirlah apa yang tidak betul. Saya hormat mahkamah Malaysia, cuma saya nampak mungkin ada silap dan harap ada pihak boleh bantu memperbetulkan keadaan,” katanya.

Jelasnya lagi, beliau tidak menolak sekiranya dirinya benar-benar dibuktikan bersalah.

“Saya masukkan ‘judicial review’ semakan kehakiman ke atas keputusan tujuh hari penjara ini. Saya harap saya sukses di mahkamah sana dan perbetulkan keadaan.

“Bila fikirkan, siapa anak yang sanggup lihat ibunya dipenjarakan atas alasan tak munasabah,” katanya.

Emilia menjelaskan beliau sebenarnya mendapat hak penjagaan anak-anak sepenuhnya.

“Bukan join custody tetapi penjagaan penuh diberi oleh Mahkamah melalui Perintah Persetujuan pada 23 Julai 2018.

“Untuk rekod, saya masih menghadiri kes jenayah keganasan rumah tangga bekas suami.

“Kes nafkah anak juga telah dibuang oleh Mahkamah Syariah Kuala Lumpur, akibat ketidakhadiran due to the arrest warrant being active,” katanya.

Author

Fhatihah Zakinan

View all posts

View all posts


MB Johor kecewa longgokan sampah dalam Sungai Skudai

JOHOR BAHRU: Kerajaan negeri memandang serius mengenai tahap kebersihan Sungai Skudai di sini yang disifatkan sangat mendukacitakan dan dipenuhi pelbagai longgokan sampah sarap dan sisa buangan.

Menteri Besar, Datuk Onn Hafiz Ghazi berkata, dia sendiri terkejut apabila menemukan banyak bangkai haiwan dan sampah plastik ketika mengadakan Program Pembersihan Sungai Skudai sempena Johor Bersih di Sungai Skudai, Taman Impian Emas di sini semalam.

Susulan itu katanya, kerajaan negeri akan mencari ikhtiar bagi melaksanakan inisiatif yang dirancang menerusi Program Johor Bersih agar objektifnya tercapai, sekali gus menjadikan Sungai Skudai sebagai sungai contoh di negeri ini.

“Semasa menjalankan kerja-kerja pembersihan Sungai Skudai, saya nampak sendiri banyak bangkai haiwan seperti ayam dan ikan. Ini tidak termasuk plastik sampah dan lampin pakai buang dan ia sangat mendukacitakan.

“Justeru, kerajaan negeri akan terus melaksanakan program Johor Bersih ini ke fasa seterusnya bagi mencapai objektif untuk memastikan Sungai Skudai sepanjang 52 kilometer ini benar-benar bersih.

“Kita mahu mentranformasikan Sungai Skudai ini (dahulunya antara sungai paling tercemar dalam negara) menjadi salah satu contoh bukan sahaja di negeri Johor tetapi di Malaysia secara keseluruhan,” katanya selepas menjalankan program pembersihan Sungai Skudai di Sungai Skudai, Taman Impian Emas, di sini semalam.

Onn Hafiz berkata, pihaknya akan menekankan 10 perkara dalam Rancangan Kawasan Khas (RKK) Sungai Skudai yang perlu dilaksanakan bagi memastikan pembersihan sungai berjalan, lapor Kosmo!.

Beliau berkata, antara perkara itu ialah penguatkuasaan Empat lokasi perkampungan setinggan dan dua Lokasi pencerobohan, penguatkuasaan tapak pembuangan sampah haram, pembersihan fizikal sungai skudai (sistem mekanikal) serta cadangan membina perangkap sampah dan penguatkuasaan pelepasan air sisa.

Tambahnya, turut dilaksanakan ialah cadangan menaik taraf perangkap sampah sedia ada, mewujudkan Taman Pesisir Air Eko Sungai Skudai, cadangan denai sungai dan penghutanan semula Sungai Skudai.

“Pelan ini sepatutnya dilaksanakan dalam tempoh 10 tahun, namun saya minta ini dipendekkan kepada tempoh lima tahun, kerjasama semua pihak adalah penting khususnya masyarakat setempat,” katanya.

Dalam pada itu, kerajaan negeri juga akan memindahkan lebih 1,000 kediaman setinggan yang dikesan di sepanjang 52 kilometer jajaran Sungai Skudai bagi memastikan pencemaran sungai itu diatasi sepenuhnya.

Pengerusi Jawatankuasa Perumahan dan Kerajaan Tempatan negeri, Datuk Mohd. Jafni Md. Shukor berkata, penempatan setinggan di Sungai Skudai itu dikenal pasti salah satu punca sungai itu teruk tercemar sehingga kini walaupun kerja pembersihan dilakukan berkali-kali.

“Sikap penduduk di kawasan setinggan yang kerap membuang sampah merata-rata termasuk ke dalam sungai berkenaan menjadi punca Sungai Skudai ini masih terus tercemar,” ujarnya.

Author

Media Variasi

View all posts

View all posts


Antony akan jadi ancaman di EPL

Oleh: WAHYUDIN AL-BALINGI

ANTONY mencatatkan debut manis bersama Manchester United apabila menyumbangkan gol dalam kemenangan 3-1 atas Arsenal pada Ahad.

Menurut pengurusnya, Erik ten Hag, Antony juga akan menjadi ancaman pasukan lawan di Liga Perdana Inggeris (EPL).

Sayap asal Brazil itu yang diturunkan pertama kali tidak kekok beraksi dan mencuri tumpuan peminat.

Antony menyumbat gol pertama Manchester United di minit ke-35.

“Antony dapat mencipta kreativiti dan memberikan kepantasan. Dia akan jadi ancaman di EPL.

“Kami kehilangan pemain di sayap kanan, Sancho dan Rashford dapat bermain di sana tetapi mereka lebih gemar di posisi kiri,” katanya kepada Sky Sports.

Erik ten Hag menambah, Antony miliki segala potensi untuk bergelar pemain yang lebih baik lagi.

“Dia tahu bagaimana pasukan ini bermain dan apa yang kami harapkan daripadanya.

“Antony bermain baik hari ini, tapi saya fikir dia boleh lebih baik lagi. Dia menghasilkan gol, tapi gol itu adalah kerjasama seluruh tim,” ujarnya.

Author

Media Variasi

View all posts

View all posts


Chia Zhen bakal dilantik EXCO Kedah – Sanusi

WAKIL tunggal Parti Gerakan Rakyat Malaysia (Gerakan) yang menang dalam Pilihan Raya Negeri (PRN) Kedah boleh dipertimbangkan untuk dilantik sebagai EXCO kerajaan negeri.

Pada masa sama, Menteri Besar Kedah, Datuk Seri Muhammad Sanusi Md Nor berkata, Wong Chia Zhen yang menang di kerusi Dewan Undangan Negeri (DUN) Kulim itu akan dicadang untuk mengisi portfolio bersesuaian.

“Kita ada wakil Gerakan bukan Islam dan dia boleh menyertai kerajaan negeri untuk mewakili bukan Islam, bukan Melayu.

“Saya juga tidak ada masalah untuk berkhidmat kepada bukan Melayu di Kedah, tidak ada diskriminasi,” katanya seperti dilapor Berita Harian.

Terdahulu Muhammad Sanusi melafaz sumpah memegang jawatan Menteri Besar di hadapan Sultan Kedah, Sultan Sallehuddin Sultan Badlishah di Balai Mengadap Besar, Istana Anak Bukit.

Chia Zhen satu-satunya calon bukan Melayu yang mewakili PN yang dalam PRN Sabtu lalu.

Beliau menang di DUN Kulim dengan majoriti 7,742 selepas meraih 23,278 undi, menewaskan calon Pakatan Harapan (PH), Teh Lean Ong yang hanya meraih 15,536 undi.

DUN Kulim satu-satunya kerusi dimenangi Gerakan berbanding keseluruhan 37 kerusi yang diwakili calon parti itu pada PRN.

Author

Fazleen Safina Abd Jamil

View all posts

View all posts


Kajian impak Payung Rahmah enam bulan bakal dibentang

GOMBAK: Kerajaan dijangka membentangkan enam bulan kajian impak insiatif Payung Rahmah, bagi meneliti peranan pemain industri yang terlibat secara serius, meneruskan kelangsungan usaha itu dalam membantu ekonomi negara, menerusi bajet akan datang.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, kajian berkenaan dikendalikan di bawah kementeriannya, selama enam bulan.

Katanya, pengisian kajian itu merangkumi industri besar seperti peruncitan, makanan dan minuman (F&B), tekstil, insurans, dan institusi perbankan.

“Inisiatif Payung Rahmah sudah memasuki bulan ketiga, saya telah beritahu kepada kementerian kita akan buat kajian impak, untuk melihat dari segi ‘sustainable‘ atau mapan.

“Kedua, KPDN (kementeriannya) akan lapor kajian inisiatif ini kepada kerajaan, Perdana Menteri dan Kementerian Kewangan

“Kita.akan lihat apa kerajaan boleh bantu mereka (pemain industri),” katanya mengulas isu inisiatif berkenaan yang dikatakan tidak boleh berpanjangan.

Beliau berkata demikian pada sidang media Majlis Pelancaran Jualan Rahmah Bersama Sabella di Ibu Pejabat (HQ) Sabella Holdings Sdn Bhd (Sabella) Batu Caves, di sini.

Turut hadir, Pengarah Penguatkuasa Pencegahan KPDN, Azman Adam dan Ketua Pegawai Eksekutif Sabella, Mohd Sufian Sulaiman.

Pada majlis itu, Sabella mengumumkan pengeluaran sebanyak 700,000 pakaian yang dijual pada harga Rahmah bermula serendah RM8 di enam lokasi terpilih seluruh negara, bermula 23 Mac hingga 20 April depan.

Sementara itu, Salahuddin turut menambah, dalam bajet tahun hadapan, KPDN juga akan melihat tawaran sama ada bentuk insentif atau pengecualian cukai kepada pemain industri yang terlibat serius dalam inisiatif Payung Rahmah.

Beliau bagaimanapun menafikan, sebarang bentuk syarat dikenakan oleh pemain industri dalam melaksanakan inisiatif itu.

“Bila adakan libat urus, industri tidak pernah mengenakan syarat, mereka tak ‘demand’ apa-apa.

“Mereka mahukan inisiatif ini, kerana ada syarikat terlibat CSR (tanggungjawab sosial dan korporat), ada yang sebahagian keuntungan mereka pulang balik kepada rakyat.

“Dalam tiga bulan ini, ada pemain industri yang meminta tolong, kita permudahkan contohnya dibekalkan pekerja asing, kita berjumpa dengan KDN (Kementerian Dalam Negeri) untuk permudah permohonan mereka. Ada yang kita bantu dari segi nasihat.

“Jadi, tidak timbul langsung dalam kalangan pemain industri demand kepada kerajaan,” katanya.

Author

Tun Puteh Wanti

View all posts

View all posts


Yeo Bee Yin nafi pencalonannya di Puchong mempunyai konflik kepentingan

CYBERJAYA: Calon PH Parlimen Puchong, Yeo Bee Yin menafikan dakwaan Pusat Membanteras Rasuah dan Kronisme (C4) bahawa pencalonannya di Puchong mempunyai konflik berkepentingan.

Terdahulu, C4 mendakwa itu kerana kaitan Yeo dengan Kumpulan IOI yang mempunyai kepentingan dalam kawasan tanah besar di seluruh kawasan Parlimen Puchong iaitu hartanah pelaburan utamanya.

Memetik laporan FMT, Yeo berkata tiada satu pun kawasan seperti yang dinyatakan C4 itu berada dalam DUN Puchong.

Beliau berkata bangunan seperti IOI Mall Puchong, IOI Boulevard Puchong dan Sheraton Puchong adalah di bawah kawasan pilihan raya Subang, yang ditandingi bekas Ahli Parlimen Subang, Wong Chen.

“C4 harus menyemak faktanya. Ketahui lokasi sebenar di kawasan saya dan jangan terpedaya dengan nama itu. Kawasan itu bukan dalam Parlimen Puchong. Kawasan Puchong tidak termasuk kawasan tertentu di Puchong.

“Terdapat banyak lagi kerusi parlimen seumpama itu di Malaysia di mana nama kerusi itu tidak menggambarkan kawasan sebenar,” kata Yeo pada Ahad.

Menurutnya, beliau tidak dalam mempunyai autoriti untuk menjawab dakwaan tidak tepat itu jika C4 hanya menyamakan nama Puchong dengan kawasannya.

“Saya rasa perkara terbaik ialah mereka mencari kawasan yang betul terlebih dahulu dan mengeluarkan semula kenyataan itu selepas menyemak fakta.

“Jika mereka masih mengatakan terdapat konflik kepentingan, pihak kami akan mengeluarkan kenyataan kemudian,” katanya lagi.

Jelas Yeo, kerusi Parlimen Puchong merangkumi kerusi DUN Seri Kembangan dan Seri Serdang, dan beliau tidak pasti sama ada Kumpulan IOI mempunyai lot tanah di kawasan itu.

Tambahnya, sebagai ahli Parlimen, beliau tidak akan mempunyai kuasa untuk memutuskan perkara tanah kerana ini adalah dalam bidang kuasa kerajaan negeri dan majlis tempatan.

Bekas Menteri Tenaga, Sains, Teknologi, Alam Sekitar dan Perubahan Iklim itu berkata, ahli Parlimen tidak mempunyai kuasa eksekutif dan ini terhad kepada meluluskan undang-undang di Parlimen.

Author

Faridah Amiratul

View all posts

View all posts


Fadhlina nasihat calon fokus, sabar jawab soalan SPM

BANGI: Menteri Pendidikan, Fadhlina Sidek mendoakan kejayaan buat 403,637 pelajar yang mula menduduki peperiksaan bertulis Sijil Pelajaran Malaysia (SPM) 2022 hari ini hingga 15 Mac.

“Selamat maju jaya kepada semua dan saya doakan kejayaan pelajar SPM. Fokus, dengar dan sabar,” itu antara nasihat Fadhlina untuk calon SPM ketika melawat Sekolah Menengah Kebangsaan Jalan Empat, Bandar Baru Bangi sempena hari pertama peperiksaan bertulis SPM 2022, di sini hari ini.

Beliau berkata, lawatan itu adalah untuk memberi semangat kepada para pelajar SPM serta meninjau persiapan sekolah dan Lembaga Peperiksaan (LP).

Fadhlina berkata, anak perempuannya juga menduduki SPM dan sebagai ibu, beliau memastikan ada komunikasi setiap hari dengan anaknya serta memberi semangat kepadanya.

“Beliau (anak) sedikit sebak sebab tidak dapat bersama secara fizikal tetapi semangat dan doa itu sentiasa diberikan,” katanya.

Mengenai isu ujian mendengar Bahasa Inggeris (UMBI) peperiksaan SPM 2022 yang dijalankan pada 16 Feb lepas, Fadhlina berkata LP telah memberi penjelasan bahawa proses merakam telah dilaksanakan lebih awal dan tidak timbul isu penggunaan pempengaruh TikTok dalam hal tersebut.

LP sebelum ini telah menafikan dakwaan menggunakan pempengaruh TikTok sebagai pelontar suara bagi UMBI SPM 2022 dan memaklumkan pelontar suara yang digunakan dalam membina item atau instrumen UMBI SPM 2022 terdiri dalam kalangan guru, pensyarah, murid sekolah atau penuntut universiti serta mereka yang berwibawa dalam berbahasa Inggeris.

Isu UMBI SPM 2022 tular menerusi media sosial apabila sesetengah warganet mempersoal kredibiliti pelontar audio yang didakwa adalah pempengaruh TikTok manakala calon peperiksaan pula berdepan masalah ketika ujian kerana pertuturan individu terbabit tidak jelas dan laju.

“KPM (Kementerian Pendidikan) dan LP memastikan isu integriti berjalan dengan betul dan mengambil kira semua aspek kesahan, kesahihan dan kredibiliti untuk suara yang direkod itu,” kata Fadhlina.

Dalam perkembangan lain, Fadhlina berkata, KPM telah selesai menjalankan siasatan berhubung vandalisme yang berlaku di sebuah sekolah di Pulau Pinang pada 18 Feb lepas selepas pelajar dan ibu bapa terbabit dipanggil serta melakukan intervensi oleh Jabatan Pendidikan Negeri (JPN) dan Pejabat Pendidikan Daerah.

Beliau berkata, kaunseling telah diberikan kepada pelajar terbabit dan KPM akan melihat hasil kaunseling untuk mengetahui punca pelajar tersebut bertindak sedemikian.

“Ini anak-anak kita, jangan kita putus asa. Ramai yang marah melihat (kejadian) itu tetapi mereka (pelajar) mesti diberi peluang didikan, teguran dan kaunseling berterusan. Isu ini harus ditangani bersama dan melakukan tugas sebagai ibu bapa, guru dan kaunselor untuk memastikan (pelajar) tidak ulangi perbuatan itu,” katanya. -BERNAMA


Tarikh luput vaksin Covid-19 dipanjangkan

“Bila NPRA (Bahagian Regulatori Farmasi Negara) memberi kelulusan bersyarat, ada rolling submission seperti data-data terkini diberikan, kita lihat vaksin tersebut lebih stabil.

“Jadi (tarikh luput) vaksin itu kami panjangkan walaupun pada botol dah kata luput, kami panjangkan dalam enam bulan ke setahun bergantung pada data kestabilan yang kami terima dari syarikat (pengeluar),” katanya pada Sesi Libat Urus Menteri Kesihatan Bersama Media di sini hari ini.

Pada November lepas, Dr Noor Hisham dilaporkan berkata, NPRA telah meluluskan permohonan melanjutkan tempoh luput bagi vaksin CoronaVac dan Comirnaty, masing-masing bagi tempoh enam dan tiga bulan lagi berbanding tarikh asal yang dicetak pada label bebuli.

Pakar Perubatan Kesihatan Awam Bahagian Pembangunan Kesihatan Keluarga KKM, Dr Saidatul Norbaya Buang pada sesi libat urus sama berkata secara purata pada masa ini sebanyak 7,000 suntikan dos penggalak kedua diberikan kepada penerima setiap hari.

Beliau berkata, suntikan dos penggalak ditawarkan di 1,293 pusat pemberian vaksin (PPV) di seluruh negara iaitu di 104 hospital KKM, 754 klinik kesihatan dan 435 PPV swasta.

Beliau berkata, individu dalam kumpulan keutamaan boleh mendapatkan vaksinasi tanpa janji temu atau secara ‘walk-in’ di hospital, klinik kesihatan atau PPV swasta, manakala kategori selain itu perlu membuat tempahan janji temu melalui aplikasi MySejahtera atau menelefon ke PPV swasta. – BERNAMA


Wanita terlibat video suntingan titah Sultan Perak dirakam keterangan

KUALA LUMPUR: Ketua Polis Negara, Tan Sri Razarudin Husain mengesahkan wanita terlibat dalam video tular yang disunting sebahagian kecil titah diraja oleh Sultan Perak, Sultan Nazrin Muizzuddin Shah, diambil keterangan hari ini.

Kandungan video tersebut dilaporkan telah disunting hingga dilihat mengaitkan dan mengheret kedudukan baginda bagi tujuan politik kepartian.

Razarudin berkata, setakat ini ada 24 laporan polis diterima pihaknya berkaitan video berkenaan.

“Seorang wanita berusia lingkungan 40-an akan dirakam percakapannya di Balai Polis Cyberjaya, kira-kira pukul 2.30 petang, hari ini.

“Siasatan bersabit penularan rakaman video Sultan Perak yang diolah seakan menyokong sebuah parti politik,” katanya ketika dihubungi Kosmo, di sini, hari ini.

Video tular itu memaparkan seseorang wanita dipercayai pemimpin Muslimat PAS Melaka cuba mengetengahkan pandangan Sultan Nazrin terhadap PAS dalam klip video itu.

Terdahulu, Pejabat Sultan Perak membuat laporan polis berhubung satu video tular disunting sebahagian kecil titah diraja Sultan Perak, Sultan Nazrin Muizzuddin Shah yang dilihat mengaitkan kedudukan baginda bagi tujuan politik kepartian.

Orang Kaya Bendahara Seri Maharaja, Jeneral Tan Sri Dr Mohd Zahidi Zainuddin dilaporkan berkata laporan polis dibuat pada Sabtu lalu demi melindungi nama baik Sultan Nazrin daripada diheret dan dicemari oleh mana-mana pihak bagi meraih laba politik.

Katanya, petikan titah Sultan Nazrin pada 2013 itu ditularkan dengan tujuan mahu mempengaruhi pengundi menyokong sebuah parti politik dalam Pilihan Raya Negeri (PRN) 12 Ogos ini.

Menurutnya, Sultan Nazrin tidak sama sekali memihak dan jauh sekali daripada memberikan sokongan secara terbuka kepada mana-mana kumpulan politik.

Beliau menyifatkan video berkenaan sangat tidak beretika dan perbuatan itu tidak sopan kepada seorang Raja Pemerintah dan sudah mencemarkan nama baik takhta.

Author

Media Variasi

View all posts

View all posts


Dua lelaki cemas terperangkap di ruangan mesin ATM bank di Mersing

MERSING: Dua lelaki berdepan detik cemas apabila terperangkap kira-kira setengah jam di ruangan mesin pengeluaran wang automatik (ATM) sebuah bank, di sini tengah, malam tadi.

Ketua Polis Daerah Mersing, Supt Abdul Razak Abdullah Sani berkata, pihaknya menerima panggilan kecemasan berhubung kejadian itu pada pukul 12.10 tengah malam selepas pintu automatik (roller shutter) bank berkenaan tertutup.

Beliau berkata susulan itu, Unit Kereta Peronda Ibu Pejabat Polis Daerah Mersing dan anggota Jabatan Bomba dan Penyelamat Malaysia (JBPM) dikejarkan ke lokasi kejadian untuk membantu menyelamatkan mangsa.

“Bagaimanapun, pintu itu telah dibuka oleh kakitangan bank berkenaan kira-kira 30 minit kemudian dan kedua-dua mangsa berjaya diselamatkan tanpa mengalami sebarang kecederaan,” katanya ketika dihubungi Bernama, di sini hari ini.

Abdul Razak turut menasihati orang ramai agar peka dan mematuhi notis yang dikeluarkan oleh mana-mana institusi perbankan mengenai waktu operasi dan amaran mengenai tempoh masa pintu yang ditutup secara automatik.

Terdahulu, tular sebuah video berdurasi 18 saat dalam media sosial yang memaparkan dua lelaki terperangkap di dalam bank berkenaan dengan kehadiran beberapa anggota polis dan JBPM di pekarangan bank itu.  – BERNAMA


Pesara rugi lebih RM132,000 ditipu pelaburan matawang kripto

MELAKA: Seorang pesara syarikat swasta kerugian RM132,407 selepas ditipu pelaburan mata wang kripto yang menjanjikan pulangan lumayan dalam tempoh enam jam selepas menyertai skim tersebut.

Ketua Polis Daerah Alor Gajah, Supt Arshad Abu berkata, mangsa berusia 57 tahun itu melihat iklan tawaran skim pelaburan berkenaan ketika sedang melayari Facebook di rumahnya di Alor Gajah pada 2 Mei lepas.

“Mangsa kemudiannya membuat bayaran sebagai modal permulaan sebanyak RM1,000 sebelum menambah pelaburan secara berperingkat sebanyak RM132,407 antara 3 hingga 11 Mei lepas.

“Mangsa bagaimanapun menyedari dirinya ditipu sebelum membuat laporan polis pada 16 Mei dan kes disiasat di bawah Seksyen 420 Kanun Keseksaan kerana menipu,” katanya dalam satu kenyataan di sini hari ini.

Beliau turut menasihatkan orang ramai supaya berhati-hati dengan tawaran skim pelaburan secara dalam talian dan melaporkan kepada Pusat Respon Scam Kebangsaan di talian 997 untuk membuat tindakan pantas menyekat wang yang telah diserahkan kepada sindiket penipuan. – BERNAMA


‘Harga Yahudi!’ – Wanita kesal caj bungkus roti canai cekik darah

SEORANG wanita kesal apabila dikenakan caj yang tidak masuk akal ketika menjamu selera di sebuah restoran mamak baru-baru ini.

Menerusi video tular, wanita itu berkongsi resit yang memaparkan harga sekeping roti canai bernilai RM2.80, manakala caj pembungkusan pula bernilai RM0.40 bagi setiap hidangan yang dibelanjakan.

Sementara itu, cukai barangan dan perkhidmatan (GST) pula digenapkan menjadi RM0.60.

Ini menjadikan jumlah keseluruhan yang perlu dibayar wanita itu apabila membeli tiga keping roti canai, caj pembungkusan dan GST bernilai RM10.20.

Namun, apa yang menjadi kekesalan wanita itu adalah caj pembungkusan yang perlu dibayar asing bagi setiap keping roti canai.

Berdasarkan resit itu, lokasi restoran tersebut terletak di Jalan Tun Sambathan di ibu negara.

Menjengah ke ruangan komen, rata-rata pengguna media sosial turut meluahkan rasa tidak puas hati terhadap caj restoran itu yang dianggap keterlaluan.

@abeywan menulis: “Packing charge satu hal. Harga roti canai pun aku pernah makan roti kahwin (telur + biasa) dekat Permaisuri Cheras. RM6 lebih. Serupa makan nasi ayam. Dekat Penang RM3 hingga RM4 sahaja.”

Tambah @iamnalialianailaje: “Roti canai kayangan ke? Bungkus pun asing ha?”

Ujar @cesc4so :Lapor KPDN bos, mana boleh charge tiga kali.”

Soal @duittonium : “Dia letak dalam paper bag untuk setiap keping roti canai ke? Baik bayar plastik bag RM0.20 je.

Jelas @fikery: “Boleh charges sekali je. Ni sampai satu keping satu charge memang Yahudi asli ni.”

Author

Fazleen Safina Abd Jamil

View all posts

View all posts


Mangsa banjir di Perak dan Johor kekal, Pahang, Kelantan, Terengganu meningkat

KUALA LUMPUR: Jumlah mangsa banjir di Perak dan Johor pagi ini kekal seperti malam tadi manakala di Pahang, Kelantan dan Terengganu menunjukkan peningkatan.

Di PERAK, Sekretariat Jawatankuasa Pengurusan Bencana Negeri (JPBN) negeri memaklumkan seramai 134 orang daripada 31 keluarga berada di pusat pemindahan sementara (PPS) Dewan Sekolah Menengah Kebangsaan Abd Rahman Talib (SMART) setakat 8 pagi.

Jabatan Meteorologi Malaysia turut meramalkan cuaca ribut petir akan melanda seluruh daerah negeri berkenaan pada sebelah petang manakala Hilir Perak diramal hujan pada waktu malam.

Di JOHOR, jumlah mangsa banjir di PPS Balai Raya Kampung Batu Badak di Segamat kekal 27 orang daripada sembilan keluarga dari Kampung Seberang Batu Badak dan Kampung Batu 5 Segamat yang dipindahkan susulan limpahan air dari Sungai Muar akibat hujan lebat.

Data Jabatan Pengairan dan Saliran menunjukkan paras air Sungai Muar di Kampung Awat, Segamat melepasi paras amaran dengan bacaan 19.88 meter manakala Sungai Muar di Buloh Kasap, Segamat pada paras amaran iaitu 8.94 meter; dan Sungai Sembrong di Batu Pahat pada paras waspada dengan bacaan 10.06 meter.

Di PAHANG, Sekretariat JPBN memaklumkan jumlah mangsa banjir di 11 PPS yang beroperasi di negeri itu meningkat kepada 573 orang berbanding 561 orang malam tadi.

Temerloh merupakan daerah paling ramai mangsa dengan 383 orang di sebuah PPS diikuti Lipis (dua PPS, 89 mangsa), Raub (lima PPS, 53 mangsa), Jerantut (satu PPS, 20 mangsa) dan Bera (dua PPS, 28 mangsa).

Sekretariat JPBN Pahang juga melaporkan dua sungai di negeri itu telah melepasi paras bahaya iaitu Sungai Triang di Bera dan Sungai Pahang di Lubuk Paku, Maran manakala empat lagi berada di paras amaran termasuk Sungai Belat di Kuantan.

Jabatan Meteorologi pula meramalkan hujan di Raub pada pagi ini, manakala daerah lain yang terjejas banjir diramal mengalami ribut petir di beberapa kawasan pada hari ini.

Di KELANTAN,  1,157 orang daripada 376 keluarga ditempatkan di lima PPS di Rantau Panjang, Pasir Mas iaitu di Sekolah Kebangsaan (SK) Tok Deh (590 orang), SK Gual Periok (323), Masjid Mukim Padang Licin (46), PPS Putat Tujoh (83) dan SK Kubang Kual (115).

Di TERENGGANU, jumlah mangsa banjir meningkat kepada 659 orang daripada 168 keluarga berbanding 593 orang daripada 151 keluarga malam tadi dengan sebanyak 11 PPS sedang beroperasi.

Sekretariat JPBN Terengganu dalam kenyataan memaklumkan Kemaman merupakan daerah paling terkesan iaitu seramai 305 mangsa ditempatkan di empat PPS iaitu  Kuala Nerus (216 orang di dua PPS), Kuala Terengganu (92 orang di dua PPS), Dungun (42 orang di dua PPS) dan Setiu (empat mangsa di satu PPS). – BERNAMA


Didakwa bawah Akta Hasutan, Abdul Hadi dirakam keterangan esok

KUALA LUMPUR: Polis akan merekod keterangan Presiden PAS, Tan Sri Abdul Hadi Awang berhubung kenyataannya, yang didakwa mempertikai kuasa Lembaga Pengampunan dalam ceramahnya di markas parti itu di Bakri, Muar, Johor minggu lalu.

Ketua Polis Negara, Tan Sri Razarudin Husain berkata, pegawai khas Abdul Hadi memaklumkan pemimpin itu masih dalam rawatan kesihatan.

“Tarikh baharu diberikan kepada beliau (Abdul Hadi) pada 4 September jam 9.30 pagi.

“Keterangan Abdul Hadi akan direkod oleh Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman,” katanya seperti dilapor Sinar Harian.

Pada 28 Ogos lalu, Pengarah JSJ Bukit Aman, Datuk Seri Mohd Shuhaily Mohd Zain berkata, siasatan telah dibuka terhadap Abdul Hadi di bawah Seksyen 4 (1) Akta Hasutan dan Seksyen 233 Akta Komunikasi dan Multimedia Malaysia.

Sebelum ini, Ahli Parlimen Bachok yang juga Penolong Setiausaha Agung PAS, Mohd Syahir Che Sulaiman dalam satu kenyataan mengesahkan, Abdul Hadi dipanggil Bukit Aman berhubung laporan polis membabitkan ucapan beliau dalam kempen Pilihan Raya Kecil (PRK) di Simpang Jeram, Muar.

Pada Ahad, Timbalan Ketua Penerangan Parti Keadilan Rakyat (PKR), Razeef Rakimin mempersoalkan tindakan Abdul Hadim yang didakwa cuba berbohong bagi mengelakkan dirinya disiasat pihak polis.

Ia berikutan Abdul Hadi bersama empat Menteri Besar dari PAS serta setiausaha agungnya melakukan kunjungan ke kediaman bekas Perdana Menteri, Tun Dr Mahathir Mohamad pada Sabtu.

Author

Fazleen Safina Abd Jamil

View all posts

View all posts


Ketua-ketua Pemuda BN zahir sokongan kepada kepimpinan Ismail Sabri

KUALA LUMPUR: Ketua-Ketua Pemuda Barisan Nasional (BN) menzahirkan sokongan kepada kepimpinan Perdana Menteri Datuk Seri Ismail Sabri Yaakob dan Pengerusi Barisan Nasional Datuk Seri Dr Ahmad Zahid Hamidi.

Naib Ketua Pemuda UMNO Selangor Amin Mohd Shukor berkata seluruh kepimpinan sayap dan akar umbi terus menyokong Ismail Sabri serta Ahmad Zahid untuk menerajui pucuk pimpinan.

“Ketua-Ketua Pemuda bukan sahaja daripada UMNO tetapi BN dan kepimpinan dari seluruh negara menzahirkan secara jelas, yang pertamanya sokongan 100 peratus kepada Ismail Sabri sebagai Perdana Menteri Keluarga Malaysia untuk meneruskan kesinambungan yang ada.

“Kita percaya dan yakin usaha yang dibuat oleh kerajaan hari ini adalah usaha yang baik untuk rakyat.

“Yang kedua, kami menzahirkan kepimpinan parti yang diterajui Ahmad Zahid sebagai antara peneraju terbaik bersama dengan Perdana Menteri untuk memikirkan perkara-perkara yang terbaik bagi rakyat,” katanya kepada pemberita pada majlis pelancaran Jentera Pemuda BN di Stadium Titiwangsa di sini hari ini.

Amin juga berkata sebarang anasir dan dakyah yang boleh menjatuhkan pucuk pimpinan perlu ditolak bagi memastikan keharmonian parti dan kesejahteraan rakyat. – BERNAMA


‘Jangan tegur sis, nanti dia taknak tolong’ – Aksi suami siang ikan bikin netizen ketawa

MELIHAT suami membantu isteri di dapur pastinya menjadi idaman setiap wanita.

Namun, bukanlah semua perkara yang dilakukan oleh kaum lelaki itu menyenangkan bahkan boleh mengundang ‘pening’ buat si isteri.

Baru-baru ini, tular sebuah video menyaksikan seorang lelaki rajin membantu isterinya menyiang ikan di dapur.

Bagaimanapun, video yang dikongsi pengguna TikTok dikenali @nurainaali_28 itu nyata mencuit hati warga net apabila ikan yang disiang oleh suaminya kelihatan aneh.

“Takpe suami, asalkan kau rajin. Bini pejam mata je lah” tulisnya di bahagian kapsyen.

Video berdurasi 20 saat dan kini meraih 1.8 juta tontonan itu turut membuatkan para netizen geli hati melihat keadaan ikan berkenaan.

Malah, ada yang menasihatkan si isteri supaya tidak menegur kesilapan suaminya itu.

“Jangan tegur sis.. biar je.. kalau tegur nanti dia taknk buat dah,” pesan seorang wanita di ruangan komen.

“Jangan tegur nanti tak nak tolong lagi. Aduhai syukur dapat suami rajin,” tulis seorang lagi wanita.

“Hahaha.. macam ikan dalam SpongeBob. yang jahat tu,” seloroh netizen.

Takpe suami .. Asalkan kau rajin .. bini pejam mata jee laa 😂

♬ Ini Parah Ni – A Kiil Mustafa

Author

Diyana Rahip

View all posts

View all posts


Pengerusi FINAS ditamatkan perkhidmatan serta-merta

KUALA LUMPUR: Baru-baru ini MEDIA VARIASI menemubual Pengerusi Perbadanan Kemajuan Filem Nasional (FINAS), Datuk Seri Zurainah Musa yang meluahkan hasratnya untuk membawa karyawan ke peringkat antarabangsa seperti majlis berprestij Oscar.

Zurainah ditemui ketika pelancaran Rumah Artis di mana pusat sehenti pameran dan jualan barangan antik, vintaj yang eksklusif tetapi harga B4O.

Namun mengejutkan apabila dimaklumkan beliau dibatalkan perkhidmatannya, berkuat kuasa Khamis.

Ketua Pegawai Eksekutif FINAS, Profesor Dr Md Nasir Ibrahim ketika dihubungi mengesahkan perkara itu namun enggan mendedahkan butiran pemecatan itu.

Beliau berkata, sebab pembatalan tidak dinyatakan secara khusus dalam surat yang dikeluarkan oleh Kementerian Komunikasi Digital.

Dalam surat tidak ditulis apa-apa sebab, cuma menyatakan dibatalkan perkhidmatan sebagai Pengerusi FINAS berkuat kuasa Khamis.

Bagaimanapun, setakat ini, belum ada sesiapa akan menggantikan Zurainah. Cuma, Menteri Komunikasi Digital, Fahmi Fadzil sudah ada beberapa calon bagi mengisi kekosongan jawatan ini.

“Sesiapa saja yang dilantik, saya dan penjawat awam di FINAS akan memberi kerjasama dan sokongan sepenuhnya.

“Bagaimanapun, saya berbesar hati jika pengerusi baharu seorang yang mempunyai ketokohan dan kepimpinan tinggi, personaliti menakjubkan, berpengetahuan, berwawasan, faham mengenai industri perfileman, mahir dengan urus tadbir kerajaan dan berpengalaman,” katanya.

Dalam masa sama, Md Nasir merakamkan ucapan penghargaan atas sumbangan dan jasa yang diberikan Zurainah.

Terdahulu, timbul dakwaan mengatakan penamatan kontrak Zurainah berkaitan skandal penyelewengan dana FINAS yang dibangkitkan bekas Ketua Pegawai Eksekutif FINAS, Dr Ahmad Idham Ahmad Nadzri dan bekas Ahli Perbadanan Finas, Datuk Seri Eizlan Yusof, baru-baru ini.

Eizlan mempersoalkan apa kaitan projek Pameran Hantu Filem anjuran Persatuan Sutradara Malaysia (FDAM) dengan penganjuran Festival Filem Malaysia Ke-32 (FFM32) yang diadakan di Encore Melaka.

Menerusi video dimuat naik dalam media sosial, Eizlan mendakwa, projek itu menelan belanja sehingga RM40,000, malah membabitkan seorang Ahli Perbadanan FINAS yang berkepentingan dalam persatuan.

Author

Tun Puteh Wanti

View all posts

View all posts


Ular sawa gergasi gemparkan penduduk kawasan perumahan Elmina, Shah Alam

CYBERJAYA: Baru-baru ini, video kelibat seekor ular sawa gergasi yang didakwa ditemui sekitar kawasan perumahan Elmina, Shah Alam menggemparkan penduduk setempat serta warga net.

Menerusi perkongsian video Twiiter @yayaazmi, memaparkan ular tersebut sedang menjalar di kawasan berbukit.

Difahamkan, video berkenaan dirakam oleh penduduk setempat sebelum dikongsikan olehnya di Twitter pada Sabtu.

“Ular sawa/ anaconda jumpa dekat area Elmina. Recorded by one of the residents dan posted dalam group community Denai Alam.

“Seram weh besar macam ni, bukan setakat orang ni, lembu, kambing pun dia telan ni,” tulisnya di ruangan kapsyen.

Sementara itu, wanita yang dikenali sebagai Yaya berkata, setakat ini tiada sebarang perkembangan lanjut mengenai penemuan reptilia terbabit.

Menjengah di ruangan komen, rata-rata pengguna Twitter berpendapat bahawa ular tersebut memasuki kawasan perumahan adalah disebabkan oleh kawasan yang menjadi habitat tinggalnya telah musnah.

“Tempat asal mereka diceroboh. Awal saya duduk banyak hutan, sekarang semua ditebang dan dijadikan penempatan. Harap ular ini dapat dilepaskan di habitat asal,” komen netizen.

“Elmina ni kawasan sawit, time saya kecil kawasan Elmina tu pokok je. Elmina pun tengah nak buat belah baru. Jadi habitat ular sawa terancam. Hope dapat settle secepat mungkin, besar ni,” kongsi netizen.

“Memang ada pernah nampak area Setia Alam kat Bukit Cerakah, sebab kawasan habitat dia. Tapi sayang habis sikit-sikit kena tarah, tu dia nak pindah tu,” luah netizen.

Author

Nurul Ain Japri

View all posts

View all posts


Isu kurung murid: KPM anggap selesai – Fadhlina

NIBONG TEBAL: Isu tular seorang murid Tahun Satu yang didakwa dikurung di dalam sangkar besi di Sekolah Kebangsaan (SK) Astana Raja, Negeri Sembilan sudah diselesaikan dengan cara baik.

Menteri Pendidikan, Fadhlina Sidek berkata, Jabatan Pendidikan Negeri (JPN) Negeri Sembilan sudah menjalankan siasatan terperinci termasuk mengadakan perbincangan bersama ibu bapa murid terlibat.

Meskipun dianggap selesai, Fadhlina berkata, pihak Kementerian Pendidikan (KPM) berharap kes sedemikian tidak akan berulang lagi di masa depan.

“Kes ini telah selesai di peringkat Jabatan Pendidikan Negeri (JPN), Negeri Sembilan. Sudah ada penyelesaian baik di antara sekolah dan ibu bapa, jadi sebagaimana saya sebutkan sebelum ini kes ini telah diputuskan dengan baik di peringkat jabatan negeri. Jadi kita anggap telah selesai.

“Semua dalam konteks siasatan semasa kes ini disiasat oleh JPN kita telah ambil perhatian semua perkara tersebut dan tindakan sedang diselesai, tindakan itu akan dibuat dipastikan keselamatan keseluruhan, bukan sahaja murid itu tetapi sekolah juga berkaitan dengan isu yang dibangkit tadi,” katanya.

Mengulas lanjut, beliau berkata pihaknya berterima kasih kepada keprihatinan komuniti dan berharap kes ini akan menjadi pengajaran untuk semua.

Fadhlina yang juga Ahli Parlimen Nibong Tebal berkata demikian kepada media ketika ditemui selepas majlis Qurban Perdana Nibong Tebal di Masjid Jamek Al Huda, Sungai Bakau, di sini pada Sabtu.

Sebelum ini media sosial kecoh mengenai seorang murid Tahun Satu sebuah sekolah rendah di Rembau, dikatakan dikurung dalam sebuah bilik berpagar besi yang kelihatan seperti penjara.

Tular satu tangkap skrin dalam aplikasi WhatsApp sebuah kelas apabila seorang ibu menunjukkan anaknya yang juga murid Tahun Satu diletakkan di dalam bilik berpagar untuk tujuan pengasingan.

Siasatan polis mendapati tindakan tersebut dilakukan seorang guru lelaki berusia 43 tahun yang telah mendenda murid Tahun Satu itu dengan mengurung di ruangan besi (sangkar) kerana kesalahan disiplin.

Sementara itu, Pejabat Pendidikan Daerah Rembau menjelaskan ‘hukuman’ pengasingan dengan mengurung murid Tahun Satu diambil selepas murid berkenaan mengulangi kesalahan mengganggu rakannya walaupun sudah diberi peringatan. – Astro Awani

Author

Media Variasi

View all posts

View all posts


Parlimen perlu berasingan dan bebas – Rais

KUALA LUMPUR: Parlimen seharusnya berasingan serta berbeza daripada badan kehakiman dan badan eksekutif selaras dengan semangat reformasi, kata Yang Dipertua Dewan Negara, Tan Sri Dr Rais Yatim.

Beliau berkata, ia boleh dicapai dengan meminda Akta Perkhidmatan Parlimen 1963 dan Akta Majlis Parlimen (Keistimewaan dan Kuasa) 1952.

“Pentadbiran Parlimen masih dikawal oleh kerajaan yang berkuasa, menerusi sebuah jabatan (di bawah bidang kuasa Jabatan Perdana Menteri)… sudah tentu bukan itu caranya, ini bukan perkara yang boleh dipandang ringan.

“Oleh itu, kita berpendapat bahawa tempoh untuk perubahan sedang berlaku, kita yang wujudkannya, dan kita perlu bertanya satu soalan: bagaimana kita boleh mengubah senario ini? Jawapannya (ialah) kita ubah undang-undang,” katanya semasa menyampaikan syarahan pada sesi Parliament Lecture Series 1.0: Resetting the Malaysian Economy di sini pada Jumaat.

Beliau berkata, bagi menjadikan Parlimen lebih bebas, badan legislatif perlu memiliki sumber kewangan sendiri, sumber pentadbiran, dan kuasa untuk menentukan perjalanan Parlimen secara dalaman, sebagaimana Kongres Amerika Syarikat dan House of Commons United Kingdom.

Akta Perkhidmatan Parlimen diperkenalkan pada 1963, membuka jalan kepada Dewan Rakyat untuk bertindak sebagai badan bebas, menjalankan hal ehwalnya sendiri, memilih kakitangannya dan mengawal perbelanjaannya, namun ia telah dimansuhkan pada 1992.

Mengenai Akta Majlis Parlimen (Keistimewaan dan Kuasa) 1952, beliau berkata, mengikut undang-undang, Yang Dipertua Dewan Rakyat dan Dewan Negara mempunyai kuasa eksekutif dari segi mengawal tingkah laku Ahli Parlimen dan Senator dari segi mejaga ketertiban.

Beliau seterusnya memberikan beberapa contoh salah laku Ahli Parlimen yang disifatkan sebagai perbuatan salah di sisi undang-undang, dan mencadangkan supaya pindaan itu perlu dilakukan untuk meningkatkan denda, dan supaya Peraturan Mesyuarat mematuhi Akta Majlis Parlimen (Keistimewaan dan Kuasa) 1952. – BERNAMA


Amanah mohon Sultan Selangor siasat dan ambil tindakan ke atas pelampau agama

KLANG: Satu serahan memorandum memohon Sultan Selangor, Sultan Sharafuddin Idris Shah Alhaj selaku Pengerusi Majlis Kebangsaan Hal Ehwal Agama Islam menyiasat dan mengambil tindakan ke atas pelampau agama telah dibuat Amanah.

Memorandum tersebut telah diserahkan oleh Ahli Parlimen Hulu Langat, Sany Hamzan selaku Pengarah Biro Mobilisasi Amanah dan Ahli Parlimen Shah Alam, Azli Yusof selaku Timbalan Pengerusi Amanah Selangor di Istana Alam Shah pada Khamis.

Azli berkata, serahan memorandum ini dibuat kerana kenyataan dan tindakan yang melampau dari segi sudut agama itu sangat mencetuskan pelbagai reaksi negatif yang boleh membawa kepada ketidakharmonian dalam negara.

“Bukan sahaja melibatkan pelbagai kaum, tetapi di kalangan sesama Islam sendiri pun tidak seharusnya berlaku kerana kita semua yang berada dalam negara ini adalah merupakan yang berakidah, mengamalkan agama Islam dengan penuh harmoni, berada di mana-mana sahaja kumpulan yang sama apabila kita melakukan ibadah dan sebagainya aktiviti kemasyarakatan.

“Tetapi apabila ada unsur-unsur kenyataan yang mengetepikan pandangan hanya kerana perbezaan politik yang menyebabkan kenyataan-kenyataan itu boleh menjadi sangat ekstrem dan berunsur takfiri, sehingga boleh mengkafirkan orang lain, menidakkan akidah dan keimanan orang lain.

“Ini lah satu tindakan atau pun kenyataan-kenyataan yang sangat berbahaya yang dilakukan oleh orang yang berada dalam kepimpinan politik terutama yang kononnya memperjuangkan agama Islam,” katanya kepada pihak media.

Tambahnya, yang paling berbahaya kenyataan-kenyataan mereka itu menjadi ikutan pengikut-pengikutnya atau pun mereka yang tidak faham tentang semangat beragama yang dianuti oleh semua masyarakat dalam negara.

Sementara itu, Sany berkata, siasatan dan tindakan perlu diambil kerana pelampau agama ini menggunakan agama, sentimen perkauman dan sentimen kebencian melalui kenyataan dan tindakan mereka yang yang menghancurkan keharmonian dan kesejahteraan kehidupan rakyat.

“Kita boleh lihat tindakan-tindakan dan ucapan-ucapan mereka yyang selama hari ini merupakan ucapan-ucapan menipu, pembohongan dan adu domba yang mereka lakukan untuk mengaut keuntungan dan sokongan serta meraih undi khususnya dalam Pilihan Raya Umum ke-15 (PRU15) lalu.

“Banyak ucapan dan tindakan mereka yang boleh mengganggu gugat kedaulatan negara kita, Malaysia yang kita cintai, sebab itu kita nak sebut rakyat Malaysia sudah bijak, mereka boleh menilai.

“Sebab itu kita mahu kerajaan yang ada pada hari ini melalui badan-badan berkuasa supaya dapat mengambil tindakan sesegera mungkin kepada pelampau-pelampau, pemuka-pemuka agama yang melakukan tindan serta ucapan berbaur hasutan,” tegas Sany.

Sany juga berharap rakyat Malaysia dapat membuat penilaian dan melihat jika pimpinan seperti pelampau agama itu yang mahu dipilih untuk memimpin negara.

Memorandum yang diserahkan Sany dan Azli itu telah diterima Timbalan Datuk Pengelola Bijaya Diraja Sultan Selangor, Fahrin Asmawi sekitar jam 11 pagi.

Merujuk memorandum tersebut, pelampau agama yang dimaksudkan mereka ialah Presiden PAS, Tan Sri Abdul Hadi Awang.

Author

Faridah Amiratul

View all posts

View all posts


Di Indonesia tiada nama bapa, tiada stigma status anak – Maria Chin

KUALA LUMPUR: Jika disoroti sejarah Tanah Melayu, pahlawan seperti Tun Fatimah, Cik Siti Wan Kembang, Tun Teja, Hang Tuah dan lain-lain tidak dimasukkan bersama nama bapa.

Salasilah mereka tetap diketahui umum walaupun tidak meletakkan keutamaan nama bapa di belakang nama mereka.

Apabila zaman berubah, dokumentasi menjadi semakin penting untuk semua urusan kehidupan.

Namun di Indonesia, hanya satu nama sahaja digunakan di atas dokumen pengenalan diri.

Aktivis Hak Asasi Manusia dan bekas Ahli Parlimen Petaling Jaya Utara, Maria Chin Abdullah berkata, tiada stigma atau diskriminasi status di negara jiran itu.

Katanya, tiada isu stigma untuk anak sah taraf atau tidak sah taraf, anak halal atau anak haram menerusi dokumen diri mereka.

“Dokumen dahulu lebih teruk, ada rekod anak haram, dokumen sekarang sudah dikosongkan ruangan itu.

“Isu hari ini ibu bapa warganegara nikah secara sah, cuma apabila faktor lambat daftar dan sebagainya menyebabkan anak dikategorikan sebagai bukan warganegara.

“Kerana status bukan warganegara anak itu menerima stigma masyarakat, diejek dihina sebagai tak sah taraf.

“Ini adalah isu masa depan kanak-kanak, kita tidak boleh diskriminasi kepada mereka kita nak cari solusi,” katanya.

Beliau berkata demikian ketika hadir pada majlis forum Anak Tidak Sah Taraf dan Pembuangan Bayi di Dewan Kiambang, Seksyen 7, Shah Alam.

Majlis dirasmikan oleh isteri kepada Menteri Besar Selangor, Datin Seri Masdiana Muhamad yang mengesyorkan ibu bapa agar merujuk kepada pihak Jabatan Kebajikan Masyarakat (JKM) terlebih dahulu.

Masdiana yang juga Yang Dipertua Pertubuhan Kebajikan dan Amal Wanita Selangor (PEKAWANIS).

Forum ini dianjurkan oleh pelajar kumpulan 6 – Diamonds Are Forever dari Kohort 3 Akademi Kepimpinan Wanita di bawah WBS (Wanita Berdaya Selangor) anak syarikat MBI.

Dalam pada itu, Maria memberitahu, pihaknya sudah menghantar satu usul mengenai pindaan Perlembagaan, artikel 14 berkaitan kewarganegaraan.

“Ia adalah untuk ibu atau bapa warganegara yang memiliki anak boleh didaftarkan terus sebagai warganegara,” katanya.

Author

Tun Puteh Wanti

View all posts

View all posts


Tiada penjawat awam, petugas kontrak diberhentikan selepas pertukaran kerajaan

KUALA LUMPUR: Tiada penamatan serta-merta perjawatan dalam perkhidmatan awam termasuk petugas kontrak selepas beberapa agensi dibubarkan sepanjang tempoh pentadbiran kerajaan pimpinan Perdana Menteri, Datuk Seri Anwar Ibrahim.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, proses penstrukturan semula selepas pertukaran kerajaan termasuk pembubaran beberapa kementerian dan agensi hanya melibatkan penjajaran semula petugas ke tempat baharu.

“Contohnya, pembubaran Kementerian Wilayah Persekutuan, Unit Perumahan Awam serta penggabungan KeTSA (Kementerian Tenaga dan Sumber Asli) dan KASA (Kementerain Alam Sekitar dan Air), tidak melibatkan penamatan jawatan penjawat awam serta petugas kontrak.

“Tetapi, kami menjajarkan semula penjawat awam sedia ada ke tempat baharu,” katanya pada sesi soal jawab pada persidangan Dewan Rakyat, hari ini.

Beliau menjawab soalan tambahan Datuk Andi Muhammad Suryady Bandy (BN-Kalabakan) sama ada pembubaran beberapa kementerian dan agensi di bawah pentadbiran Kerajaan Perpaduan melibatkan penamatan perkhidmatan penjawat awam dan petugas kontrak.

Sementara itu, Armizan berkata, penstrukturan dan penyusunan semula kementerian, jabatan dan agensi dari aspek kewujudan baharu, pembubaran dan penubuhan semula, dilaksanakan secara holistik dengan mengambil kira pelbagai faktor.

Katanya, antara asas pertimbangan yang diambil kira adalah keperluan skop fungsi, tugas dan peranan setiap agensi, pertindihan fungsi dan keberkesanan sistem penyampaian.

“Sebarang keputusan dan tindakan adalah berpandukan Dasar Pengoptimuman Perkhidmatan Awam (DPPA) bagi memaksimumkan penggunaan sumber manusia perkhidmatan awam selain meningkatkan kecekapan penyampaian perkhidmatan dan mengawal kadar pertambahan implikasi kewangan kerajaan.

“Pada masa yang sama, agenda menangani isu pengangguran dilaksanakan secara komprehensif dan berfokus melalui pelbagai inisiatif digerakkan merentasi kementerian termasuk melibatkan sektor swasta dan pihak berkepentingan lain.

Katanya, strategi dan pendekatan ini dilaksanakan untuk memastikan usaha menangani isu pengangguran dan mewujudkan peluang pekerjaan adalah bersifat mampan untuk tempoh jangka masa panjang dan tidak hanya bergantung kepada peluang pekerjaan dalam sektor awam semata-mata.

Beliau menjawab soalan asal Andi Muhammad Suryady sama ada kerajaan akan mempertimbang untuk menubuhkan semula agensi yang ditutup sebelum ini bagi mengurangkan masalah pengangguran terutamanya dalam kalangan graduan.

Sementara itu menjawab soalan tambahan Rushdan Rusmi (PN-Padang Besar) mengenai penjimatan kos selepas penstrukturan semula pentadbiran, Armizan berkata, kadar tanggungan kerajaan bagi membayar emolumen pada tahun ini menurun kepada 23.4 peratus berbanding 27.8 peratus pada 2022 dan 27.5 peratus (2021). – BERNAMA


Harga maksimum minyak masak botol 5kg dijual RM34.70 bulan ini

KUALA LUMPUR: Minyak masak sawit dalam botol lima kilogram (5kg) akan dijual pada harga RM34.70 bulan ini bermula dari 8 Ogos, kata Pengerusi Pasukan Khas Jihad Tangani Inflasi Tan Sri Annuar Musa.

Annuar berkata harga itu ditetapkan susulan pelaksanaan harga maksimum minyak berkenaan secara bulanan berdasarkan harga bagi satu tan metrik minyak sawit mentah (CPO) diumum oleh Lembaga Minyak Sawit Malaysia (MPOB), dengan harga RM4,063 bagi bulan Ogos.

“Berdasarkan penentuan harga ini mulai hari ini, penguatkuasaan harga di kedai-kedai hendaklah mula dilaksanakan tujuh hari kemudian, bermakna 8 Ogos minyak masak dalam botol 5kg yang sekarang dijual dari RM39 hingga RM42 hendaklah dijual pada harga maksimum RM34.70,” katanya pada sidang media di Bangunan Parlimen selepas mempengerusikan mesyuarat Pasukan Khas Jihad Tangani Inflasi di sini hari ini.

Bagaimanapun, Annuar berkata harga berkenaan hanya berkuat kuasa untuk Semenanjung Malaysia.

Sementara itu, Annuar yang juga Menteri Komunikasi dan Multimedia berkata dengan pengumuman itu Kementerian Perdagangan Dalam Negeri dan Hal Ehwal Pengguna (KPDNHEP) akan mengambil langkah-langkah berikutnya untuk mewartakan harga berkenaan.

Katanya kaedah sama akan dikekalkan pada bulan-bulan akan datang, dengan harga maksimum berkenaan akan berubah setiap bulan berdasarkan harga semasa CPO yang diumumkan oleh MPOB setiap awal bulan.

“Bagi peniaga yang gagal mematuhi penetapan harga maksimum ini, KPDNHEP boleh mengambil tindakan berdasarkan peraturan yang ada,” katanya sambil menyatakan jadual harga maksimum bagi minyak masak botol 1kg hingga 3kg akan dikeluarkan oleh KPDNHEP.

Minggu lalu kerajaan memutuskan untuk mewartakan harga maksimum minyak masak dalam botol, bagi memastikan produk itu mempunyai harga maksimum dari semasa ke semasa dan bagi membantu rakyat menangani kenaikan kos sara hidup.– BERNAMA


Mahkamah perintah Yasin dirujuk ke Hospital Bahagia

PETALING JAYA: Mahkamah Sesyen di sini hari ini memerintahkan penyanyi nasyid dan komposer, Muhammad Yasin Sulaiman dirujuk ke Hospital Bahagia Ulu Kinta, Perak untuk pemeriksaan tahap kesihatan mentalnya.

Hakim Nik Nasimah Nik Mohammad memutuskan demikian selepas membenarkan permohonan peguam Ariff Azami Hussein yang mewakili Muhammad Yasin, 48, supaya anak guamnya diperiksa oleh pakar psikiatrik.

“Permohonan itu mengikut Seksyen 342 Kanun Tatacara Jenayah dan terdapat asas kuat untuk kesihatan mental anak guam diperiksa oleh pakar psikiatrik.

“Pemerhatian perlu dibuat untuk memastikan sama ada dia layak untuk dibicarakan atau tidak. Pembelaan juga telah mengemukakan lima laporan perubatan antara lainnya mengesahkan sejarah kesihatan mental Yasin yang menghidap penyakit Bipolar Disorder Type 1 sejak 2007,” kata Ariff Azami yang turut mengendalikan kes bersama peguam Nur’Ain Shahiera Khalid.

Menurut Ariff Azami, laporan-laporan itu juga menunjukkan Muhammad Yasin pernah diserang ‘simptom manic’ yang boleh membahayakan dirinya.

Ariff Azami berkata, laporan terkini yang dikeluarkan oleh University Malaya Specialist Centre (UMSC) turut mengesahkan keadaan mental dan kesihatan Muhammad Yasin semakin merosot sehingga boleh membahayakan nyawa.

Sementara itu, Timbalan Pendakwa Raya Ahmad Zuhaini Muhamad Amin berkatay, pihak pendakwaan tidak membantah permohonan peguam bela itu dan menyerahkan kepada budi bicara mahkamah.

Mahkamah kemudian menetapkan 22 Jun untuk sebutan bagi laporan psikiatrik.

Pada 15 Mac lepas, Jabatan Peguam Negara (AGC) telah menolak permohonan representasi ketiga Muhammad Yasin bagi mengkaji tiga pertuduhan kes dadah yang dihadapinya.

Penyanyi lagu Mimpi Laila itu didakwa memberikan dirinya dadah jenis ’11-nor-delta-9 tetrahydrocannabinol-9- carboxylic acid’ di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac tahun lepas.

Dia dituduh mengikut Seksyen 15(1)(a) Akta Dadah Berbahaya (ADB) 1952 dan boleh dihukum di bawah Seksyen 15 (1) akta sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.

Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok ganja dalam pasu plastik berisi tanah di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.

Pertuduhan mengikut Seksyen 6 Akta ADB dan boleh dihukum di bawah Seksyen 39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan dan Seksyen 6B (1) (a) ADB dan boleh dihukum di bawah Seksyen 6B (3) yang memperuntukkan penjara seumur hidup dan sebat tidak kurang daripada enam sebatan, jika sabit kesalahan. – BERNAMA


Curi batu nisan: JAINJ tambah baik SOP di Tanah Perkuburan Islam Taman Istimewa

Pengarahnya Jamaludin A. Hamid berkata, antaranya menetapkan waktu masuk ziarah bagi pelawat bermula dari 7 pagi hingga 6 petang dan hanya satu laluan utama dibuka seperti disarankan pihak polis, berbanding tiga pintu untuk memasuki ke kawasan itu sebelum ini.

“Pengurusan masjid dan kubur juga akan mengambil inisiatif mengupah atau menambah kakitangan sukarelawan bagi meningkatkan aktiviti rondaan di kawasan tanah perkuburan terutama pada waktu malam.

“JAINJ juga akan memberi dana kepada pihak pengurusan tanah perkuburan itu untuk menaik taraf kawasan tersebut termasuk penyelenggaraan dari segi keceriaan, kebersihan dan pencahayaan lampu serta di bangunan stor kerana terdapat juga cubaan untuk pecahkan tabung,” katanya kepada pemberita di Tanah Perkuburan Taman Istimewa di sini hari ini.

Ditanya mengenai punca kecurian batu nisan tersebut, Jamaludin tidak menolak kemungkinan 11 batu nisan yang dicuri itu untuk dijual semula berikutan harga yang tinggi di pasaran.

Menurutnya, selain nisan batu sungai, turut dilaporkan hilang adalah batu nisan jenis Terazo dan Marble.

“Kita faham selepas Perintah Kawalan Pergerakkan (PKP) ada yang ambil kesempatan dan jalan mudah. Nisan batu sungai yang dicuri itu berharga lebih kurang RM450 satu, jadi agak lumayan,” katanya.

Sebelum ini, tular di media sosial mengenai kehilangan batu nisan di Tanah Perkuburan Islam Taman Istimewa yang dikesan ketika waris datang melawat.

Sebanyak 11 kubur ‘hilang’ batu nisan dipercayai dicuri oleh individu tidak bertanggungjawab untuk dijual semula. – BERNAMA


Polis tahan 88 individu, rampas barangan seludup bernilai RM64.7 juta

KUALA LUMPUR: Polis menahan 88 individu termasuk 15 warga asing dan merampas barangan bernilai RM64.7 juta dalam serbuan membanteras kegiatan penyeludupan kontraban dan hidupan liar di tiga negeri dalam tempoh 20 hari.

Setiausaha Polis Diraja Malaysia (PDRM), Datuk Noorsiah Mohd Saaduddin dalam kenyataan berkata, ia hasil 35 serbuan dan operasi dilakukan di Selangor, Sabah dan Perak oleh Biro Kawalan Jenayah Hidupan Liar Perisikan Siasatan Khas bagi tempoh 1 hingga 20 Januari lepas.

Beliau berkata, operasi dijalankan berdasarkan peruntukan undang-undang mengikut Akta Kastam 1967 dengan jumlah rampasan berjumlah RM42.8 juta, Akta Pemuliharaan Hidupan Liar 2010 (RM1.2 juta) dan Akta Bahan Letupan 1957 (RM7.7 juta).

Selain itu, operasi juga dilaksanakan mengikut Akta Kawalan Bekalan 1961 dengan jumlah rampasan RM10.7 juta, Seksyen 13 (a) Akta Racun 1952 (RM2.2 juta) dan Seksyen 170 Kanun Keseksaan (RM5,200).

“PDRM akan terus memacu langkah ke hadapan dengan melaksanakan operasi bersepadu bersama agensi penguatkuasaan lain dalam memerangi jenayah kontraban dan pelbagai kesalahan lain,” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bekas timbalan pengurus besar PPK Sepang didakwa lagi minta suapan RM4,800

KUALA LUMPUR: Bekas Timbalan Pengurus Besar Pertubuhan Peladang Kawasan (PPK) Sepang mengaku tidak bersalah di Mahkamah Sesyen di sini hari ini, atas pertuduhan meminta suapan berjumlah RM4,800 berkaitan Program Dana Jaminan Makanan Tahun 2021.

Mohd Asyraf Mohd Fauzi, 36, didakwa sebagai Penolong Pegawai Hal Ehwal Ekonomi Gred E29 di PPK Sepang ketika itu, telah memperoleh suapan iaitu wang tunai RM4,800 daripada seorang lelaki berumur 39 tahun melalui akaun CIMB miliknya.

Ia sebagai dorongan bagi dirinya membantu Syarikat Giching Maju Enterprise mendapatkan kerja-kerja pembersihan dan pembekalan anak benih tebu telur berhubung Program Dana Jaminan Makanan Tahun 2021: Projek Pertanian Organik Tebu Telur daripada PPK Sepang.

Kesalahan itu didakwa dilakukan di CIMB Bank Sentul Raya di sini, pada 10 November 2021 hingga 31 Disember 2021, mengikut Seksyen 17 (a) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24 (1) akta sama.

Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana lebih tinggi, jika sabit kesalahan.

Timbalan Pendakwa Raya Irna Julieza Maaras mencadangkan jaminan RM20,000 dengan seorang penjamin berserta syarat tambahan tertuduh perlu menyerahkan pasport antarabangsa kepada mahkamah dan melapor diri di pejabat SPRM Selangor sehingga kes selesai.

Peguam Saleh Ahmad yang mewakili Mohd Asyraf memohon jumlah jaminan dikurangkan kerana anak guamnya yang kini bertugas sebagai Pengurus Besar PPK Gombak, perlu menyara isteri dan empat anak.

“Anak guam saya telah membayar jaminan RM8,000 bagi dua pertuduhan yang dihadapinya di Mahkamah Sesyen Shah Alam dan beliau tidak mampu membayar wang jaminan RM20,000 yang dicadangkan itu,” kata Saleh dan memaklumkan anak guamnya tidak mempunyai pasport.

Irna Julieza kemudian memohon kes itu dipindahkah ke Mahkamah Sesyen Shah Alam untuk dibicarakan bersama dua lagi pertuduhan yang dihadapi tertuduh dan tiada bantahan daripada peguam.

Hakim Suzana Hussin membenarkan tertuduh diikat jamin RM5,000 dengan seorang penjamin serta syarat tambahan tertuduh perlu menyerahkan pasport antarabangsa jika ada, dan melapor diri di pejabat SPRM Selangor sebulan sekali sehingga kes selesai.

“Mahkamah juga membenarkan kes dipindahkan ke Mahkamah Sesyen Shah Alam untuk dibicara bersama dua lagi kes yang dihadapi tertuduh,” katanya.

Pada 11 April lepas, Mohd Asyraf mengaku tidak bersalah di Mahkamah Sesyen Shah Alam atas dua pertuduhan meminta suapan wang berjumlah RM6,000 membabitkan program sama. – BERNAMA


UMNO Perlis rayu MT dekatkan diri dengan rakyat

KUALA LUMPUR: UMNO Perlis merayu kepada kepimpinan tertinggi parti pusat supaya turun padang mendekati rakyat dan ahli hingga ke akar umbi ke setiap negeri bagi menyuntik semangat terhadap parti terbesar Melayu itu.

Perkara itu antara lima permohonan yang digariskan oleh UMNO di negeri Indera Kayangan itu, menerusi ucapan Ketua Pemuda UMNO Perlis, Harmizan Abd Halim pada Perhimpunan Agung UMNO (PAU) 2022 di Pusat Dagangan Dunia (WTC), hari ini.

Dalam permohonan itu, Harmizan meminta supaya satu biro khas dianggotai pakar teknologi maklumat (IT) dan media sosial setiap bahagian seluruh negara.

Selain itu, beliau bersetuju jika proses pemutihan dan memperkasakan kembali ahli yang benar-benar setia dalam parti, bagi membantu mendepani cabaran akan datang.

“Pemimpin di atas juga perlulah bersatu hati dalam menguruskan kepentingan parti dan bukannya kepentingan peribadi,” katanya.

Beliau juga bersetuju jika jawatan Presiden Dan Timbalan Presiden tidak lagi dipertandingkan demi kebaikan parti UMNO akan datang.

Mengakui bahawa perjalanan UMNO masih jauh lagi, namun katanya, sudah tiba masanya UMNO berubah mengikut acuan semasa dengan mengejar kualiti dalam parti.

“Di dalam parti UMNO perkara yang paling penting adalah kesetiaan dan kejujuran yang akan membawa kepada kestabilan di dalam parti.

“Perkara ini amat penting bagi memastikan parti UMNO tidak berpecah lagi di masa hadapan demi kemakmuran.

“Jangan kita salahkan sesiapa dalam parti, semua daripada kita harus memikul tanggungjawab bersama,” katanya.

Apabila disiasat punca kekalahan UMNO pada Pilihan Raya Umum Ke-15 (PRU15) lalu, katanya tiga perkara besar iaitu pertama, tsunami anak muda; kedua, perpecahan dalaman dan ketiga, sabotaj parti.

“Perkara 2 dan 3 ini perlu dihentikan segera bagi menstabilkan parti UMNO.

“Yang menjadi pengkianat, yang sabotaj parti serta broker harus diambil tindakan tegas.

“Isu dalaman parti UMNO Negeri Perlis saya mengetahuinya, berlakunya perpecahan yang amat dahsyat dalam sejarah UMNO Negeri Perlis,” katanya.

Author

Tun Puteh Wanti

View all posts

View all posts


Kenali peroket termuda Malaysia

KUALA LUMPUR: Seawal usia sembilan tahun, Muhammad Khawarizmi Muhamad Kamalrul Zaman sudah memiliki kebolehan untuk mencipta dan mereka bentuk model roket bahan api pepejalnya sendiri.

Malah, pelajar tingkatan satu Sekolah Menengah Kebangsaan (SMK) Dato’ Syed Omar, Alor Setar, Kedah ini berupaya menggunakan perisian CAD (Computer-aided design) Fusion 360 dan mencipta aplikasi telefon untuk mengawal pelancaran dan pergerakan roketnya.

Untuk makluman, CAD Fusion 360 adalah perisian berasaskan ‘cloud’ dari Autodesk yang berupaya membuat permodelan secara objek tiga dimensi (3D).

Lebih menarik lagi, hasil usaha bersama bapanya, Muhamad Kamalrul Zaman Zainol, kanak-kanak itu turut berjaya menyiapkan pengaturcaraan untuk mesin analisis di makmal dan penghasilan bahan api roket.

Muhamad Kamalrul, 38, berkhidmat sebagai Penolong Pegawai Sains di Jabatan Kimia Malaysia, Cawangan Kedah sejak tahun 2010. Sebelum itu, beliau berkhidmat di Bahagian Forensic Toxicology, ibu pejabat Jabatan Kimia Malaysia, Petaling Jaya.

HASIL ROKET 3D

Berkongsi pengalaman menghasilkan roket berasaskan Sains, Teknologi, Kejuruteraan dan Matematik (STEM), Muhammad Khawarizmi atau mesra dipanggil Khawo oleh rakan sekolahnya berkata, perisian CAD Fusion 3D digunakan bersama dengan mesin pencetak 3D untuk mencetak model roket, sebelum diuji dan dilepaskan dengan menggunakan bahan api.

“Saya akan mereka bentuk dan melukis terlebih dahulu struktur roket yang hendak dihasilkan dalam bentuk dua dimensi (2D), kemudian akan eksport kepada perisian CAD Fushion 3D sebelum print menjadi model roket.

“Saya dan ayah mengkaji dan melakukan semuanya ini tanpa sebarang pengetahuan. Kami banyak membuat eksperimen sehinggalah berjaya menghasilkan roket tersebut setahun kemudian, ketika saya berumur 10 tahun,” katanya dalam temu bual secara maya dengan Bernama baru-baru ini.

Bakat anak sulung daripada tiga beradik ini mula mendapat perhatian banyak pihak apabila videonya yang menggunakan perisian itu untuk menghasilkan roket secara 3D dimuat naik pada tahun 2019 di Youtube dan tular di media sosial pada tahun 2020.

Video berdurasi 2 minit 17 saat yang memaparkan kepakaran Muhammad Khawarizmi mereka bentuk, memasang dan melancarkan sendiri model roket bahan api pepejal itu menyebabkan beliau digelar sebagai “Rocketeer Termuda Malaysia”.

Lazimnya, perisian CAD Fushion 3D dan mesin cetak 3D digunakan oleh pelajar universiti dalam bidang kejuruteraan untuk membentuk model 3D sebelum dijadikan model yang sebenar.

Turut berkongsi kisah anaknya, Muhamad Kamalrul Zaman berkata, pada usia 10 tahun Muhammad Khawarizmi mampu menggunakan perisian berkenaan untuk menghasilkan roket sendiri sementara beliau hanya membantu dari segi penggunaan bahan api dan keselamatan dalam mengendalikan roket pada fasa akhir sebelum ia dilancarkan.

APLIKASI KHAS UNTUK IBU BAPA

Muhammad Khawarizmi memanfaatkan tempoh Perintah Kawalan Pergerakan (PKP) pada tahun 2020 dengan mempelajari perisian Unreal Engine untuk membina permainan pelancaran roket Maya.

“Selepas menghasilkan roket, saya dan ayah terfikir untuk memindahkan pelancaran roket dalam bentuk animasi dan permainan dalam talian, jadi kami sama-sama mengkaji dan berjaya menghasilkan permainan berasaskan pendidikan sesuai untuk kanak-kanak dan remaja.

“Pada penghujung tahun 2020, saya sudah mula fokus kepada game developing, coding, programming dan pembentukan aplikasi yang dapat mengawal pelancaran roket dengan menggunakan telefon dan wireless,” katanya.

Hasil gandingan dua beranak itu turut berjaya membina permainan dalam talian yang berasaskan pendidikan dengan menggunakan perisian 4S Game.

“Modul permainan dalam talian ini kami brainstorm bersama-sama sejak penghujung tahun 2020. Buat masa sekarang hanya pada peringkat pemain tunggal sahaja. Bagi mencapai peringkat berbilang pemain kami sedang dalam proses uji kaji dengan menyimpan data sejarah permainan yang mana pemain boleh simpan dan muat naik untuk meneruskan permainan mereka,” katanya.

Menurut Muhamad Kamalrul Zaman, mereka juga berjaya mencipta aplikasi telefon khusus untuk ibu bapa yang dapat mengawal aktiviti penggunaan komputer anak-anak mereka secara offline.

“Dalam aplikasi itu, ibu bapa dapat mengawal sepenuhnya aktiviti screentime anak-anak mereka dari segi tempoh masa, akses kandungan layaran Internet serta data laman yang pernah dilayari oleh anak-anak mereka menerusi senarai sejarah.

“Projek ini pernah dibentangkan ketika Muhammad Khawarizmi darjah enam dan mendapat sambutan yang amat menggalakkan daripada guru-gurunya,” katanya.

ARKIDS, APLIKASI PUSAT SAINS NEGARA

Bakat yang dimiliki oleh Muhammad Khawarizmi itu turut membuka peluang kerjasama dengan Pusat Sains Negara dalam membangunkan aplikasi ARKids iaitu gabungan teknologi Augmented Reality (AR) dan Virtual Reality (VR).

Aplikasi berkenaan baru sahaja dibentangkan kepada Pusat Sains Negara dan masih dalam peringkat uji kaji.

Aplikasi itu boleh digunakan oleh pelawat sebelum memasuki bangunan Pusat Sains Negara dengan mengimbas kad dan mereka akan dibantu dengan pelbagai infomasi  melalui pemandu pelancong ‘tour guide’ secara maya ketika melawat kawasan pameran.

Menurut Muhamad Kamalrul Zaman, sebagai ayah kepada tiga orang anak lelaki berusia antara lapan hingga 13 tahun, beliau sering menggalakkan mereka melibatkan diri dalam pelbagai aktiviti STEM, antaranya menyertai pertandingan robotik, pameran Sains, bengkel sama ada dalam peringkat sekolah hingga ke kebangsaan.

Antara pencapaian Muhammad Khawarizmi sepanjang terlibat dalam aktiviti STEM adalah dinobatkan sebagai Ikon Kid STEM sempena majlis pelancaran program Malaysia Techlympics 2021 di Taman Teknologi Malaysia.

“Kami turut mengambil bahagian dalam Malaysia Techlympics 2022 dan bercadang untuk memperkenalkan inovasi roket kami yang dicipta sejak tiga tahun lepas,” katanya menambah ibu bapa haruslah menggalakkan anak-anak mereka untuk lebih cenderung mempelajari bidang STEM sebagai ilmu kelangsungan hidup.

“Zaman kanak kanak saya ketika tahun 90an menemukan saya dengan keseronokan mereka cipta daripada bahan terpakai yang terdapat di kampung dan berterusan sehinggalah dewasa.

“Jadi, sejak anak-anak saya masih kecil lagi, saya sudah mendedahkan mereka dengan aktiviti inovasi seperti memberi tanggungjawab menyelesaikan hal berkaitan programming, membawa mereka melawat ke Planetarium dan Pusat Sains Negara serta menggalakkan mereka menyertai pameran dan bengkel STEM.

“Ia sesuatu yang amat berbaloi apabila melihat anak-anak saya turut menyertai ‘perjalanan’ yang saya lalui pada zaman kanak-kanak saya dahulu,” katanya.

CUNGKIL BAKAT ANAK

Selain Muhammad Khawarizmi, dua orang adik lelakinya iaitu Khazini dan Muhamad Al Amin turut cenderung dalam aktiviti Sains dan inovasi apabila kerap menghasilkan sesuatu daripada bahan-bahan yang ada di sekeliling.

“Khazini banyak melibatkan diri dalam aktiviti ‘game development’ menerusi perisian Unreal Engine dan Blender sama seperti abangnya, manakala Al Amin pula lebih kepada seni lukis.

“Saya mengenal pasti bakat dan kecenderungan mereka sejak kecil lagi dan cuba untuk sokong ‘mereka daripada segi membekalkan bahan, menyediakan bilik khas mini makerspace di rumah yang dilengkapi dengan pelbagai peralatan dan teknologi.

“Dari segi peruntukan, saya tidak kisah untuk berbelanja lebih untuk aktiviti STEM untuk anak-anak, malah saya pernah menjual sebuah kereta dan menggunakan wang yang diperoleh untuk membeli peralatan bahan pembelajaran berkaitan STEM untuk mereka,” kata Muhammad Kamalrul Zaman yang menambah, dengan mengenalpasti kecenderungan anak-anak, proses bimbingan dapat dilakukan dengan tepat.

Beliau berkata, sekiranya ibu bapa tidak mampu menyediakan kemudahan ataupun sokongan kewangan, sekurang-kurangnya berikanlah kata-kata semangat dan dorongan kepada anak-anak supaya mereka dapat melakukan yang terbaik dalam apa jua yang mereka ceburi.

“Sebagai contoh, jika anak cenderung kepada seni lukis, ibu bapa boleh membimbingnya untuk mempelajari perisian komputer berkaitan animasi,” katanya.

RUANGAN SISI

Malaysia Techlympics 2022 adalah program inisiatif pembudayaan Sains, Teknologi dan Inovasi (STI) yang diterajui oleh Kementerian Sains, Teknologi dan Inovasi (MOSTI), berlangsung dari Mac hingga November 2022.

Ia bertujuan untuk merangsangkan kesedaran serta membudayakan minat belia terhadap penciptaan idea dalam STI yang bakal menarik minat sehingga satu juta pelajar dan belia berusia tujuh hingga 30 tahun.

Sebanyak 25 pertandingan yang berdasarkan pernyataan masalah dan isu semasa yang dihadapi oleh rakyat Malaysia telah diatur, untuk menghasilkan 2,000 idea yang berpotensi untuk dikomersialkan.

Pelbagai aktiviti pembelajaran termasuk sesi bengkel, webinar, kuiz akan dijalankan secara online di peringkat sekolah, daerah, negeri dan kebangsaan dalam usaha melahirkan generasi ‘innovator’ dan ‘changemaker’ masa hadapan yang berfikiran jauh ke hadapan.

Program Malaysia Techlympics 2022 selaras dengan hasrat MOSTI untuk merakyatkan Sains, menginsankan teknologi dan menyediakan satu platform bagi pendekatan STEM bersepadu, bagi memastikan konsep Sains boleh dikaitkan dengan kehidupan seharian. – BERNAMA


Kerajaan pertimbang perketatkan undang-undang, elak rakyat jadi mangsa penipuan

BANGKOK: Perdana Menteri, Datuk Seri Anwar Ibrahim berkata, kerajaan sedang mempertimbangkan untuk memperketat undang-undang bagi mengelak rakyat Malaysia daripada diperdaya sindiket penipuan tawaran pekerjaan di luar negara.

Beliau berkata, orang ramai menjadi mangsa penipuan tawaran kerja berikutan sindiket ini berselindung di luar negara termasuk di Myanmar.

“Kita telah mengambil pendirian yang agak tegas. Kita juga mengajak rakyat Malaysia supaya lebih peka agar tidak diperdaya.

“Kementerian Komunikasi dan Digital dan Polis Diraja Malaysia (PDRM) sedang mengambil langkah-langkah yang perlu termasuk memperketat undang-undang,” katanya kepada pemberita Malaysia selepas mengakhiri lawatan rasmi selama dua hari di negara ini.

Terbaharu, media melaporkan lima pencari kerja rakyat Malaysia, yang mendakwa diperdaya untuk ke Myanmar dan dipaksa bekerja dalam sindiket penipuan siber diselamatkan dan kini berada di Bangkok untuk dibawa pulang.

Sehingga 26 Januari, PDRM menerima 262 laporan mengenai 330 rakyat Malaysia terjebak dalam penipuan pekerjaan dan kini terkandas di luar negara dengan 218 orang telah diselamatkan dan usaha membawa pulang bakinya sedang giat dijalankan.

Modus operandi sindiket kebanyakannya memperdayakan mangsa menerusi iklan peluang kerjaya di laman sosial termasuk Facebook sebagai pegawai khidmat pelanggan di luar negara dengan bayaran yang lumayan.

Mangsa yang tertarik dengan tawaran itu akan menghubungi ejen melalui aplikasi WeChat, WhatsApp dan Messenger.

Setelah mendapat persetujuan mangsa, ejen memaklumkan akan mengurus dan menanggung kos perbelanjaan perjalanan ke destinasi pekerjaan dan setelah tiba di destinasi, semua dokumen perjalanan dan telefon mangsa akan dirampas dan dimusnahkan.

Mangsa akan dikurung dan dikawal ketat serta akhirnya dipaksa bekerja untuk sindiket perjudian dalam talian, “scammer”, pelaburan, “love scam” dan penipuan lain. – BERNAMA


PAS hormati pilihan rakyat, ambil peranan pembangkang di DUN Pahang

KUANTAN: PAS menghormati pilihan rakyat pada pilihan raya baru-baru ini dan akan berperanan sebagai pembangkang di Dewan Undangan Negeri (DUN) Pahang susulan pembentukan kerajaan negeri antara Barisan Nasional (BN) dan Pakatan Harapan (PH), kata Pesuruhjaya PAS Pahang, Rosli Abdul Jabar.

“PAS dan Perikatan Nasional (PN) akan berperanan sebagai pembangkang yang konstruktif dengan menegur dan menasihati semua pihak supaya tadbir urus negeri berjalan lancar dan bersesuaian dengan matlamat pembentukan negeri yang diinginkan PN iaitu prihatin, bersih dan stabil,” katanya menerusi kenyataan yang dimuat naik dalam akaun Facebook rasmi beliau hari ini.

Hari ini, Pengerusi BN Pahang Datuk Seri Wan Rosdy Wan Ismail mengangkat sumpah jawatan Menteri Besar di Istana Abu Bakar di Pekan atas perkenan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Tengku Hassanal juga berkenan dengan pembentukan kerajaan negeri antara BN dan PH selepas keputusan Pilihan Raya Umum ke-15 (PRU15) yang menyaksikan tiada parti memperoleh majoriti mudah 22 kerusi DUN Pahang bagi membentuk kerajaan negeri.

Terdapat 42 kerusi DUN Pahang, namun proses pengundian bagi DUN Tioman telah ditangguhkan ke 7 Disember ini ekoran kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Sementara itu, Ketua Angkatan Muda Harapan Pahang Young Syefura Othman menyifatkan situasi gabungan BN dan PH yang mengetepikan perbezaan untuk bersama membentuk kerajaan di Pahang sebagai duluan (precedent) dalam sejarah politik negeri itu demi kesejahteraan dan kemakmuran rakyat.

“Saya menyambut baik gagasan baharu ini dan saya berharap ia dapat membawa satu nafas baharu yang segar dalam pentadbiran kerajaan negeri. Kerajaan BN sudah tentu berpengalaman menjadi kerajaan negeri akan disertai PH dan setiap pandangan yang berbeza selama ini diharap bakal melengkapi setiap kelompongan yang ada,” katanya.

Sementara itu di KELANTAN, Timbalan Presiden PAS Datuk Seri Tuan Ibrahim Tuan Man memberi jaminan parti itu akan bertindak sebagai pembangkang yang membina di DUN Pahang demi kebaikan rakyat di negeri itu.

“Kita juga akan memberi teguran-teguran membina dalam negeri Pahang, malah bagi hubungan personal dengan BN, kami tidak ada masalah dan menghormati pendirian setiap parti,” katanya kepada pemberita selepas Majlis Jamuan Kesyukuran PAS Kubang Kerian di Masjid Bandar Satelit Pasir Tumboh, hari ini.

Pengerusi PN Pahang, Datuk Seri Saifuddin Abdullah pula berkata, PN akan menjadi pembangkang yang profesional dan progresif bukan sahaja di DUN Pahang tetapi juga di Parlimen memandangkan ia merupakan ‘resipi’ untuk membangunkan demokrasi matang dan moderat berasaskan nilai murni di Malaysia.

“Kita mahu menjadi pembangkang yang baik dan bukan sekadar membangkang,” katanya kepada pemberita di sini hari ini. – BERNAMA


Penternak rugi RM15,000 enam lembu mati dibaham harimau

GOPENG: Seorang penternak lembu di Kampung Jahang di sini mendakwa kerugian RM15,000 apabila enam ekor ternakannya mati dipercayai dibaham harimau belang.

Muhamad Noor Sarip, 82, berkata, dia percaya haiwan ternakannya itu mati diserang harimau berdasarkan kesan cakar pada bangkai lembu selain penemuan tapak kaki harimau berdekatan kandang lembu.

Menurutnya, ternakannya ditemukan mati sejak dua bulan lalu apabila empat ekor lembu hilang.

“Minggu ini dua ekor lagi lembu saya hilang dan selepas dicari, saya hanya terjumpa bangkainya dengan kesan gigitan pada leher dan cakar pada badan.

“Berdasarkan keadaan bangkai lembu yang dijumpai itu, saya percaya haiwan ternakan saya diserang harimau apatah lagi terdapat kesan tapak kaki harimau berdekatan kandang lembu.

“Perhilitan juga mengesahkan di kawasan ini memang terdapat laporan mengenai kemunculan harimau,” katanya kepada Utusan Malaysia.

Menurutnya, keadaan itu membimbangkannya mungkin lebih banyak ternakannya mati jika haiwan liar itu tidak segera diperangkap.

Katanya, dia juga bimbangkan keselamatan dirinya dan penduduk sekitar kawasan kampung itu berikutan memunculkan haiwan liar itu.

“Sudah tentu penduduk bimbang selepas kemunculan haiwan itu dan saya berharap haiwan itu dapat ditangkap,” katanya.

Kelmarin, Perhilitan Perak mengesahkan selain Kuala Mu di Sungai Siput, harimau belang turut didakwa berkeliaran di Kampung Sahom, Kampar.

Pengarah Perhilitan Perak, Yusoff Shariff mengesahkan ada menerima aduan berkaitan kehadiran haiwan liar itu di Sahom.

Menurut beliau, harimau belang itu kemungkinan tersesat ekoran habitat asalnya terletak berhampiran di Hutan Simpan Salu.

Katanya, Sahom dekat dengan Hutan Simpan Salu, mungkin harimau tersebut terlajak mencari makan kerana babi hutan di kawasan itu berkurangan ekoran wabak demam babi Afrika (ASF).

Katanya, Perhilitan sudah pasang perangkap bagi menangkap harimau belang itu. – Utusan

Authors

Media Variasi

View all posts

Diyana Rahip

View all posts

View all posts

View all posts


‘Noh Omar gagal pimpin BN Selangor’ – Megat Zulkarnain

BANGI: Negeri Selangor di bawah pimpinan Kerajaan Perpaduan akan tetap dipertahankan dalam Pilihan Raya Negeri (PRN) yang dijadual pada 12 Ogos ini, tegas Datuk Megat Zulkarnain Omardin.

Pengerusi Perhubungan UMNO Selangor itu berkata, UMNO dan Barisan Nasional (BN) tidak akan terpedaya dengan sentimen dimainkan Tan Sri Noh Omar, yang dilihat cuba mengalih undi UMNO kepada Perikatan Nasional (PN).

“Biar saya jelaskan satu persatu apa yang Noh Omar cakap. Dia kata BN Selangor gagal, BN Selangor akan jadi penunggang dan penumpang.

“Sebenarnya yang gagal bukan zaman saya memimpin tapi zaman dia memimpin BN di Selangor,” katanya berucap pada Majlis Pelancaran Jentera Pilihan Raya Perpaduan Selangor dan Karnival Madani pada Jumaat di Laman Niaga, dekat Bandar Baru Bangi, di sini pada Jumaat.

Turut hadir, Perdana Menteri, Datuk Seri Anwar Ibrahim; Timbalan Perdana Menteri, Datuk Seri Dr Ahmad Zahid Hamidi; Menteri Besar Selangor, Amirudin Shari,  dan beberapa barisan kepimpinan BN dan PH.

Terdahulu, Noh yang juga bekas Pengerusi Perhubungan Umno Selangor berkata, parti terbesar orang Melayu itu sudah mula hilang bisa dan kini hanya gah pada nama.

Menurut beliau, ia susulan kepimpinan parti itu yang tidak lagi berpegang kepada perjuangan dan perlembagaan UMNO yang asal.

Pada masa sama, bekas Ahli Parlimen Tanjung Karang itu mengesahkan bahawa beliau akan bertanding pada PRN negeri akan datang atas tiket PN.

Mengulas lanjut, Megat berkata bahawa dia turut bersaing dengan Menteri Besar Selangor, Datuk Seri Amirudin Shari ketika bertanding merebut kawasan Parlimen Gombak pada Pilihan Raya Umum ke-15 (PRU15) lalu.

Dedahnya, dia pernah memberitahu Amirudin supaya reda sekiranya salah seorang daripada menang atau kalah pada PRU15.

“Yang penting di depan (individu lompat parti) kita mesti kalahkan. Dalam perjuangan, istilah pengkhianat tiada tempat buat mereka.

“Pengkhianat inilah yang pernah menghancurkan negara kita. Kepada pengkhianat PH dan pengkhianat BN yang pernah hidup mewah daripada BN tunggulah masanya. Gelanggang PRN telah dibuka.

“Presiden UMNO telah menyatakan dalam PAU (Perhimpunan Agung Umno) bahawa Kerajaan Perpaduan penting buat negara dan mesti berada dalam keadaan stabil. Jangan kita pernah benarkan mereka (pengkhianat) menghancurkan negara ini,” tambahnya.

Suruhanjaya Pilihan Raya (SPR) menetapkan 12 Ogos sebagai hari pengundian bagi enam PRN.

Enam negeri itu ialah Selangor, Negeri Sembilan, Pulau Pinang, Kedah, Terengganu dan Kelantan.

Tarikh penamaan calon pula ditetapkan pada 29 Julai manakala bagi pengundian awal, tarikh ditetapkan ialah pada 8 Ogos.

Author

Fazleen Safina Abd Jamil

View all posts

View all posts


Dakwa Imam Mahdi muncul hari Arafah antara faktor pusat tarekat ditutup – Mufti

SEREMBAN: Beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara faktor pusat pengamalan Tarekat al-Naqsyabandiah al-Khalidiyyah di Labu di sini ditutup selama enam bulan.

Mufti Kerajaan Negeri Sembilan Datuk Mohd Yusof Ahmad berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya telah ke Arab Saudi bagi mengerjakan umrah selain menantikan kemunculan Imam Mahdi.

“Mereka ke sana pada Mac lepas, bagaimanapun ada dalam kalangan pengikutnya nampak perbuatan dilakukan Habib Shah Firdaus tidak betul dan hilang kepercayaan, jadi sebahagian mereka balik ke Malaysia dan buat laporan kepada jabatan mufti negeri,” katanya kepada Bernama hari ini.

Mohd Yusof berkata pihaknya akan membuat siasatan dalam tempoh enam bulan itu selain turut berhubung dengan Konsulat Malaysia di Jeddah bagi mengenal pasti keberadaan Habib Shah Firdaus.

Beliau berkata sebelum ini tiada apa-apa isu melibatkan pusat itu malah ia turut berdaftar di bawah Enakmen Tarekat Tasawuf (Negeri Sembilan) 2005 pada 13 Ogos 2018.

Pusat berkenaan ditutup enam bulan berkuat kuasa 3 Ogos lepas berikutan aduan terdapat perbuatan atau perkara yang bercanggah dengan hukum syarak bagi siasatan lanjut dilakukan sebelum Muzakarah Jawatankuasa Fatwa Negeri Sembilan membuat keputusan membatalkan pendaftaran terekat tersebut atau sebaliknya.

Dalam pada itu, Mohd Yusof menasihatkan orang ramai khususnya pengikut tarekat mempelajari dan memahami ilmu akidah dan syariat dengan betul supaya tidak mudah diselewengkan mana-mana pihak. – BERNAMA


CSR Anita bersama penggiat permotoran, seni hiburan

CYBERJAYA: Jenama Kelab Anita Bikers/Anita Entertainment & Productions (Anita), cukup dikenali dalam dunia hiburan, bahkan sukan permotoran dan program khidmat masyarakat.

Semakin banyak agensi, syarikat korporat dan usahawan tempatan sudi untuk bekerjasama dengan Anita kerana sentiasa melibatkan program tanggungjawab sosial dan korporat (CSR) dalam program hiburan dan permotoran.

Presidennya, Anita Yusop berkata, ramai sedia maklum bahawa kalendar tahunan Kelab Anita Bikers pastinya tidak lengkap tanpa penganjuran siri jelajah kemanusiaan bermotosikal kuasa besar ke seluruh negara, Sabah dan Sarawak.

Katanya, pada masa yang sama, pihaknya menjadi pemudahcara malah sebagai platform kepada mana-mana agensi dan usahawan tempatan untuk menjenamakan lagi produk serta perkhidmatan mereka melalui siri jelajah kemanusiaan, acara dan program CSR.

“Sebenarnya, tak kira syarikat besar atau kecil, kami selalu bantu untuk memudahkan perjalanan termasuk kewangan atau material.

“Contoh hari ini kita bersama DXN (DXN Holdings Bhd), mereka ada bangunan dengan serba kemudahan, kita cuba bantu meramaikan untuk lihat apa yang kita bawa dalam kempen jelajah, sambil bantu promosi produk tempatan khasnya produk kesihatan.

“Di sini, kita lihat bagaimana cara untuk membantu usahawan tempatan menjana pendapatan, sekali gus menaik taraf ekonomi dan industri seni negara, kita dapat semua dalam satu Anita,” katanya dalam satu kenyataan.

Beliau berkata demikian pada Majlis Rumah Terbuka Aidilfitri Anita & DXN meraikan 500 jemputan termasuk anak yatim asnaf daripada Rumah Anak Yatim Nurul Hasannah dan Muhibbah, Ampang, di Grand Ballroom, DXN Cyberville, di sini.

Majlis berkenaan juga sebagai penutup tirai Jelajah Kembara Ramadan Anita tahun ini, turut meraikan selebriti, ahli Anita Bikers dan pengamal media juga ‘blogger’.

Yang turut hadir, Pengarah Pemasaran DXN, DXN Marketing Sdn Bhd, Ashish Jasani.

Sementara itu, Ashish berkata, sebagai sebuah syarikat besar tempatan berasaskan kulat cendawan Ganoderma, yang sudah bertapak dalam industri perubatan komersial negara selama 30 tahun, beliau tidak menolak untuk terus bekerjasama dengan pihak Anita kerana melihat kepada pengisian penganjuran yang menarik perhatiannya.

“Pendekatan kita, DXN is for everybody. Kerjasama dengan Anita adalah kepada pendekatan dengan masyarakat tidak kita anak yatim atau sesiapa sahaja.

“Kita akan bincang rapat lagi dengan Anita untuk kolaborasi akan datang,” katanya yang turut berkongsi majlis keraian bersama ahli DXN dari luar negara termasuk Filipina, Morocco, Sudan, Nepal, dan Bangladesh.

Author

Tun Puteh Wanti

View all posts

View all posts


Fahmi Reza dilepas tanpa dibebaskan tuduhan buat hantaran jelik di media sosial

Hakim Nor Hasniah Ab Razak membuat keputusan itu selepas membenarkan bantahan awal peguam N Yohendra yang mewakili Mohd Fahmi Reza, 45, selaku Orang Kena Saman (OKS) terhadap pertuduhan yang dihadapi anak guamnya.

“Mahkamah melepas tanpa membebaskan OKS daripada pertuduhan selepas mendapati pertuduhan tersebut adalah cacat dan tidak berasas,” kata Nor Hasniah pada prosiding yang turut dihadiri Timbalan Pendakwa Raya Najihah Farhana Che Awang

Pada 30 Ogos lepas, Mohd Fahmi Reza mengemukakan bantahan awal terhadap pertuduhan berkenaan dengan alasan pertuduhan itu tidak mengandungi butiran yang mencukupi, cacat serta bercanggah dengan kehendak di bawah Seksyen 153 dan 154 Kanun Tatacara Jenayah.

Pada 17 Feb lepas, Mohd Fahmi Reza mengaku tidak bersalah atas pertuduhan secara sedar membuat dan memulakan penghantaran komunikasi yang jelik sifatnya berhubung isu pengharaman penjualan minuman keras di negara ini, dengan niat untuk menyakitkan hati orang lain melalui laman Facebook miliknya menggunakan profil “Fahmi Reza” pada 11.45 pagi, 1 Jun 2021.

Hantaran itu kemudian dibaca di sebuah unit Pangsapuri Melur, Sentul Perdana, Bandar Baru Sentul di sini, pada 9 pagi, 2 Jun 2021.

Pertuduhan mengikut Seksyen 233 (1) (a) Akta Komunikasi dan Multimedia 1998  dan boleh dihukum di bawah Seksyen 233 (3) akta sama, yang membawa hukuman denda maksimum RM50,000 atau penjara tidak melebihi setahun atau kedua-duanya dan hendaklah didenda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan. – BERNAMA